amanoisuno/poet huggingface dataset:
寄晁元忠十首  其四 黄庭堅
河清無人待，蘭芳無人采。山空露團團，葛蔓石磊磊。世有傾國媒，一笑珠百琲。往時禰處士，顛倒孔北海。
寄晁元忠十首  其五 黄庭堅
楚宮細腰死，長安眉半額。比來翰墨場，爛漫多此色。文章本心術，萬古無轍迹。吾嘗期斯人，隠若一敵國。
寄晁元忠十首  其六 黄庭堅
北書來無期，雁不到梅嶺。欲遺雙鯉魚，楓葉江路永。平生中心願，褊短不獲騁。富貴安可爲，吾亦有岑鼎。
寄晁元忠十首  其七 黄庭堅
濟岱有佳人，肌膚若冰雪。我願從之遊，補我黥與刖。了不解人嗔，真成一癡絕。櫟社定頹然，聊用神吾拙。
寄晁元忠十首  其八 黄庭堅
山公懷涇渭，濬沖遭鑒賞。代豈無若人，吹噓青雲上。念君如濟水，抱清伏泉壤。行潦酌尊彝，吾猶恃源往。
寄晁元忠十首  其九 黄庭堅
蛾眉在蒿萊，金玉千里音。遙思甑生塵，汗漫觀古今。沉冥驚人句，摹寫詠時禽。無爲愁肝腎，君子要刳心。
寄晁元忠十首  其一○ 黄庭堅
臨川往長懷，神交可心晤。文章不經世，風期南山霧。化蟲哦四時，悲喜各有故。吾獨無間然，子規勸歸去。
次韵晁元忠西歸十首  其一 黄庭堅
我田失耕耘，歲暮拾枯萁。枯萁不可食，日晏抱長饑。猛虎依山林，眼有百步威。一從梁鴦食，風月何時歸。
次韵晁元忠西歸十首  其二 黄庭堅
聖莫如東家，長年困行路。公養爲淹留，豈不以食故。林薄鳥遷巢，水寒魚不聚。孤士似無家，轉蓬何由住。
次韵晁元忠西歸十首  其三 黄庭堅
前有熊羆咆，後有虎豹號。已出澗谷底，更陟山阪高。五日一併食，十年一縕袍。未知歸宿處，豈憚鞍馬勞。
次韵晁元忠西歸十首  其四 黄庭堅
麗姬封人子，弄影愛朝日。晉國始得之，泣涕甘首疾。憂危與安樂，一生誰能必。同牀食芻豢，迺悔沾襟失。
次韵晁元忠西歸十首  其五 黄庭堅
怨句識之推，商歌知甯戚。我占晁氏賢，乃在賦行役。同遊羿彀中，儻免非爾力。滔滔今如此，去邦將安適。
次韵晁元忠西歸十首  其六 黄庭堅
熱避惡木陰，渴辭盜泉水。曾回勝母車，不落抱玉淚。晁氏猛虎行，皦皦壯士意。人生高唐觀，有情何能已。
次韵晁元忠西歸十首  其七 黄庭堅
腰垂九井璜，耳著明月璫。蘭蓀結襟带，芰荷製衣裳。其人雖甚遠，其室大道傍。當身不著意，千載永相望。
次韵晁元忠西歸十首  其八 黄庭堅
風雨去家行，手龜面黧黑。屠龍非世資，學問求自得。我思脊令詩，同飛復同息。兄弟無相遠，急難要羽翼。
次韵晁元忠西歸十首  其九 黄庭堅
人言貧在家，殊勝富作客。雞棲牛羊下，君子亦安息。千里求明師，贏糧從事役。學問非物外，室虛生純白。
次韵晁元忠西歸十首  其一○ 黄庭堅
開田望食麥，春隴無秀色。深耕不償勤，牛耳徒濕濕。豐凶誰主張，坐令愁煎迫。河清會有時，得酒灑胸臆。
食筍十韵 黄庭堅
洛下斑竹筍，花時壓鮭菜。一束酬千金，掉頭不肯賣。我來白下聚，此族富庖宰。繭栗戴地翻，觳觫觸牆壞。𧥄𧥄入中厨，如償食竹債。甘葅和菌耳，辛膳胹薑芥。烹鵝雜股掌，炮鼈亂裙介。小兒哇不美，鼠壤有餘嘬。可貴生于少，古來食共噫。尚想高將軍，五溪無人采。
蕭巽葛敏修二學子和予食筍詩次韵答之二首  其一 黄庭堅
北饌厭羊酪，南庖豐筍菜。自北初落南，幾爲兒所賣。習知價廉平，百態事烹宰。鹽晞枯腊瘦，蜜漬真味壞。就根煨茁美，豈念炮烙債。咀吞千畝餘，胸次不蠆芥。二妙各能詩，才名動江介。詩論多佳句，膾炙甘我嘬。因君思養竹，萬籟聽秋噫。從此繕藩籬，下令禁漁采。
蕭巽葛敏修二學子和予食筍詩次韵答之二首  其二 黄庭堅
韭黄照春盤，菰白媚秋菜。惟此蒼竹苗，市上三時賣。江南家家竹，翦伐誰主宰。半以苦見疏，不言甘易壞。葛陂雕龍睡，未索兒孫債。獺膽能分杯，虎魄妙拾芥。此物于食殽，如客得儐介。思入帝鼎烹，忍遭饑涎嘬。懶林供翰墨，碪杵風號噫。每下歎枯株，焚如落樵采。
胡朝請見和復次韵 黄庭堅
人笑庾郎貧，滿胸飯寒菜。春盤食指動，筍茁入市賣。回首萬錢厨，不羨廊廟宰。民生暫神奇，胞雋伐性壞。忍持芭蕉身，多負牛羊債。籜龍不稱冤，易致等拾芥。蕭蕭煙雨姿，壯士持戈介。駢頭沸鼎鼎，可口垂涎嘬。霜叢負後凋，玉食香餘噫。續詩無全功，葑菲儻可采。
立春 黄庭堅
韭苗香煮餠，野老不知春。看鏡道如咫，倚樓梅照人。
寄舒申之戶曹 黄庭堅
吉州司戶官雖小，曾屈詩人杜審言。今日宣城讀書客，還趨手板傍轅門。江山依舊歲時改，桃李欲開煙雨昏。公退但呼紅袖飲，剩傳歌曲教新翻。
次韵杜仲觀二絕  其一 黄庭堅
鳥啼花動却春寒，雨壓青旗卷畫干。多事今年廢詩酒，煩君傳語問平安。
次韵杜仲觀二絕  其二 黄庭堅
重簾複幕和風雨，無奈催沽鳥喚人。只是樽前欠狂客，舞娃冰雪酒磷磷。
再次韵  其一 黄庭堅
短舞朱裙愜醉看，惜公官守隔江干。遙憐得句無人賞，走馬城東覓道安。
再次韵  其二 黄庭堅
詩家二杜見仍雲，佳句風流照映人。青眼向來同醉醒，白頭相望不緇磷。
社日奉寄君庸主簿 黄庭堅
花發社公雨，陰寒殊未開。初聞燕子語，似報玉人來。遮眼便書冊，挑聾欺酒杯。傳聲習主簿，勤爲撥春醅。
觀王主簿家酴醾 黄庭堅
肌膚冰雪薰沉水，百草千花莫比芳。露濕何郎試湯餠，日烘荀令炷爐香。風流徹骨成春酒，夢寐宜人入枕囊。輸與能詩王主簿，瑶臺影裏據胡牀。
酴醾 黄庭堅
漢宮嬌額半塗黄，入骨濃薰賈女香。日色漸遲風力細，倚欄偷舞白霓裳。
元翁坐中見次元寄到和孔四飲王夔玉家長韵因次韵率元翁同作寄湓城 黄庭堅
雨罷山澤明，日長花柳困。遊絲上天衢，觀物得無悶。時從顧曲人，筍饌酌春醖。季子未識面，想見眉目俊。新詩如鳴絃，快讀開鄙吝。銅官魯諸生，事道三無慍。比來工五字，句法妙何遜。枯棋覆吳圖，青簡玩秦燼。葉暗黄鳥時，風號報花信。遙仰吟思苦，江錦割向盡。應煩王公子，又破黄封印。
再次孔四韵寄懷元翁兄弟并致問毅甫 黄庭堅
書帙蠹魚乾，爐香眠鴨困。佳人來無期，詩句且排悶。遙知烏衣游，棋局具肴醖。爭道嘲不恭，鏖兵勞得俊。頗尋文獻盟，不落市井吝。四月明朱夏，南風解人慍。風前懷二陸，家法窺抗遜。身有三尺桐，爨下得餘燼。端可張洞庭，寥闊世未信。爲我謝孔君，舉酒取快盡。世故安足存，青天飛鳥印。
次韵元翁從王夔玉借書 黄庭堅
爲吏三年弄文墨，草萊心徑失耕鋤。常思天下無雙祖，得讀人間未見書。公子藏山真富有，小儒捫腹正空虛。何時管鑰入吾手，爲理籤題撲蠹魚。
學元翁作女兒浦口詩 黄庭堅
五老峰前萬頃江，女兒浦口鴛鴦雙。驚飛何處沙上宿，夜雨釣船燈照窗。
去歲和元翁重到雙澗寺觀余兄弟題詩之篇總忘收錄病中記憶成此詩 黄庭堅
素琴聲在時能聽，白鳥盟寒久未尋。眼見野僧垂雪髮，養親原不顧朱金。開泉浸稻雙澗水，煨筍充盤春竹林。安得一廛吾欲老，君聽莊舄病時吟。
次韵周法曹遊青原山寺 黄庭堅
市聲故在耳，一原謝塵埃。乳竇響鐘磬，翠峰麗昭回。俯看行磨蟻，車馬度城隈。水猶曹溪味，山自思公開。浮圖湧金碧，廣厦構壞材。蟬蛻三百年，至今猿鳥哀。祖印平如水，有句非險崖。心花照十方，初不落梯階。我行暝託宿，夜雨滴華榱。殘僧四五輩，法筵歎塵埋。石頭麟一角，道價直九垓。廬陵米貴賤，傳與後人猜。曉躋上方上，秋塍亂萁荄。寒藤上老木，龍蛇委筋骸。魯公大字石，筆勢欲崩摧。德人曩來游，頗有嘉客陪。憶當擁旌旗，千騎相排豗。且復歌舞隨，絲竹寫煩哇。事如飛鴻去，名與南斗偕。松竹吟高丘，何時更能來。回首翠微合，于役王事催。猿鶴一日雅，重來尚徘徊。
次韵曾都曹喜雨 黄庭堅
水旱國代有，人神理本通。徧雩祠小大，敢指蜺雌雄。地厭焚惔極，天回顧盼中。蛟龍起乖卧，星斗晦澄空。雲挾雷聲走，江翻電脚紅。寵光歸稼穡，滴瀝在梧桐。詖訟猶相及，時霖恐未豐。潔齋蘄得歲，同病託諸公。
戲題曾處善尉廳二首 超然臺 黄庭堅
雞塒啄雁如鴐鵝，萬里天衢且一波。宮錦絡衫弓石八，與人同狀不同科。
戲題曾處善尉廳二首 不動菴 黄庭堅
茅茨中安一牀寂，天女原非世間色。道人今日八關齋，莫散花來染衣裓。
寄上高李令懷道 黄庭堅
李侯湖海士，瓜葛附婚友。平生各轉蓬，未曾接樽酒。寄聲維勞勤，江路常永久。節物居然秋，蛻蟲悲高柳。傳聞闢學館，鼓士薦豚韭。能使珥筆黔，稍知忠信有。驕虎縮爪距，詩禮開戶牖。事勝感邦人，伐山謀不朽。武功筆如椽，文字爛瓊玖。謂予有書癖，摹篆寫科斗。不珍金石刻，要我一揮肘。安知乃兒戲，敢傳萬世後。摩拂幼婦篇，慙非換鵝手。公其勤勞來，嘉政民父母。不用琢蒼崖，豐碑在人口。
謝文灝元豐上文藁 黄庭堅
虎豹文章非一斑，乳雉五色蜃胎寒。天生材器各有用，相如名獨重太山。風流小謝宣城後，少年如春膽如斗。裕陵書藁公不朽，持名鐵石要長久。
讀方言 黄庭堅
八月梨棗紅，繞牆風自落。江南風雨餘，未覺衣衾薄。壁蟲憂寒來，催婦織衣著。荒畦杞菊花，猶用充羹臛。連日無酒飲，令人風味惡。頗似揚子雲，家貧官落魄。忽聞輶軒書，澀讀勞輔齶。虛堂漏刻間，九土可領略。願多載酒人，喜我識字博。設心更自笑，欲過屠門嚼。往時抱經綸，待價一丘壑。卜師非熊羆，夢相解靡索。所欲吾未奢，儻使耕可穫。今年美牟麥，厨饌豐餠飥。摩挲腹中書，安知非糟粕。
次韵秋郊晚望 黄庭堅
道同一指馬，心解廢耳目。短生行衰謝，黄落看草木。無懷世不知，有酒客可速。誰能縛詩書，閉門抱羈獨。披襟臨江臯，萬籟發空谷。風力斜雁行，山光森雨足。壁蟲先知寒，機織日夜促。居人思行人，裘褐誰結束。行人喜歸來，邂逅天從欲。可奈甑生塵，嚴霜凍杞菊。
次韵周德夫經行不相見之詩 黄庭堅
春風倚樽俎，綠髮少年時。酒膽大如斗，當時淮海知。醉眼槩九州，何嘗識憂悲。看雲飛翰墨，秀句詠蛛絲。樂如同隊魚，游泳清水湄。波濤倏相失，歲月秣馬馳。客事走京洛，鄉貢趨禮闈。艱難思一臂，講學抱羣疑。邂逅無因得，君居天南陲。誰言井裏坐，忽枉故人詩。清如秋露蟬，高柳噫衰遲。感歎各頭白，民生竟自癡。過門不我見，寧復論前期。杯酒良難必，況望功名垂。吉守鄉丈人，政成犬生氂。綠柳陰鈴閣，紅蓮媚官池。開軒納日月，高會無吏譏。琵琶二十四，明妝百騎隨。爲公置樂飲，纔可慰路岐。矧公妙顧曲，調笑才不羈。幕中佳少年，多欲從汝嬉。人事喜乖牾，會莫把一巵。朝雲高唐觀，客枕勞夢思。主翁悲琴瑟，生憎見蛾眉。君亦晚坎坷，有句怨棄遺。夜光暗投人，所向蒙詆嗤。相思秋日黄，西嶺含半規。老矣失少味，尚能詩酒爲。忽解扁舟下，何年復來茲。寄聲緩行李，激箭無由追。
歐陽從道許寄金橘以詩督之 黄庭堅
禪客入秋無氣息，想依紅袖醉毰毸。霜枝摇落黄金彈，許送筠籠殊未來。
次韵吉老十小詩  其一 黄庭堅
什襲發硎刀，無名自貴高。秋衣猶葛製，午飯厭溪毛。
次韵吉老十小詩  其二 黄庭堅
萬木霜摇落，山呈斧鑿痕。癡蠅思附尾，警鶴畏乘軒。
次韵吉老十小詩  其三 黄庭堅
日短循除廡，溪寒出臼科。官居圖畫裏，小鴨睡枯荷。
次韵吉老十小詩  其四 黄庭堅
眼看人換世，手種木成陰。藏拙無三窟，談禪劇七禽。
次韵吉老十小詩  其五 黄庭堅
寒水幾痕落，秋山萬竅號。紅梨啄烏鵲，殘菊掛蠨蛸。
次韵吉老十小詩  其六 黄庭堅
佳人斗南北，美酒玉東西。夢鹿分真鹿，無雞應木雞。
次韵吉老十小詩  其七 黄庭堅
斲鼻昔常爾，絕絃知者稀。無人與爭長，惟有釣魚磯。
次韵吉老十小詩  其八 黄庭堅
茵席絮剪繭，枕囊收决明。南風入晝夢，起坐是松聲。
次韵吉老十小詩  其九 黄庭堅
半菽一瓢飲，懸鶉百結衣。蕭條鬼不瞰，聊可與同歸。
次韵吉老十小詩  其一○ 黄庭堅
學似斲輪扁，詩如飯顆山。室中餘一劍，無氣斗牛間。
次韵吉老寄君庸 黄庭堅
何郎生事四立壁，心地高明百不憂。白眼醉來思阮籍，碧雲吟罷對湯休。諸公著力書交上，尺璧深藏價未酬。空使君如巢幕燕，將雛處處度春秋。
聞吉老縣丞按田在萬安山中 黄庭堅
苦雨初聞喚婦鳩，紅妝滿院木蕖秋。樽前不記崔思立，應在諸山最上頭。
次韵喜陳吉老還家二絕  其一 黄庭堅
公庭無事吏人休，垂箔寒廳對弈秋。催織青籠篘白酒，竹爐煨栗煮雞頭。
次韵喜陳吉老還家二絕  其二 黄庭堅
夜寒客枕多歸夢，歸得黄柑紫蔗秋。小雨對談揮麈尾，青燈分坐寫蠅頭。
再次韵答吉老二首  其一 黄庭堅
水宿風餐甚勞苦，勉旃吾子富春秋。我愧疲民欲歸去，麥田春雨把鋤頭。
再次韵答吉老二首  其二 黄庭堅
賢勞王事一歸休，霜落園林失九秋。想得君家烏鵲喜，蛛絲縈繞玉搔頭。
太和奉呈吉老縣丞 黄庭堅
山擁鳩民縣，江橫决事廳。土風尊健訟，吏道要繁刑。觟䚦今無種，蒲盧教未形。里多齊瞯氏，材謝宋庖丁。令尹三年課，斯人萬物靈。吾方師豈弟，僚友助丹青。
次韵知命永和道中 黄庭堅
靈骨閟金鏁，梵宮超玉繩。道人住香火，獨先開浄行。呼船久無人，月沉河漢傾。虛舟不受怒，故在蓼灘橫。
次韵吉老知命同遊青原二首  其一 黄庭堅
洗鉢尋思去，論詩匡鼎來。鴉窺錫處井，魚泳釣時臺。垂足收親子，存身亙劫灰。僧雛手金鑰，一爲道人開。
次韵吉老知命同遊青原二首  其二 黄庭堅
至人來有會，吾道本無家。閱世魚行水，遺書鳥印沙。齋盂香佛飯，法席雨天花。時有清談勝，還同歎永嘉。
次韵知命入青原山口 黄庭堅
坑路羊腸繞，稻田棋局方。林間塔餘寸，風外竹斜行。吠客犬反走，驚人鳥坌忙。山形與祖印，岑絕兩相當。
次韵吉老遊青原將歸 黄庭堅
欣欣林臯樂，賞心天際翔。清樽鱠魴鯉，朱果實圓方。醉罷聽疏雨，衾寒夢國香。雨餘山吐月，的皪滿簾霜。展轉復展轉，鐘魚曉瑯瑯。思歸笑迎門，兒女相扶將。
喜知命弟自青原歸 黄庭堅
爲吏困米鹽，曲肱夢靈泉。諒非調鼎手，正覺荷鋤便。在公雖勤苦，歸喜叔山禪。去我忽數日，草蟲傍牀煎。屋角鳥烏樂，行輿響擔肩。包解分柿栗，兒女鬧樽前。白紵繞祖塔，香携青原煙。玄珠一百八，夜紉湘縷穿。高林風落子，老僧選霜堅。袖中出新詩，山水含碧鮮。五言吾老矣，佳句付惠連。
寄張宜父 黄庭堅
建德之國有佳人，明珠爲佩玉爲衣。去國三歲阻音徽，所種桃李民愛之。射陽城邊春爛漫，柳暗學宮鳥相喚。追隨裘馬多少年，獨忍長饑把書卷。讀書萬卷不直錢，逐貧不去與忘年。虎豹文章被禽縛，何如達生自娛樂。
送彥孚主簿 黄庭堅
斯文當兩都，江夏世無雙。叔度初不言，漢庭望風降。中間眇人物，潛伏老崆谾。本朝開典禮，棫樸作株樁。世父盛文藻，如陸海潘江。三戰士皆北，韔弓錦韜杠。白衣受傳詔，短命終螢窗。夢升卧南陽，耆舊無兩龐。空鑱歐陽銘，松風悲隴瀧。四海羣從間，爾來頗琤淙。主簿吾宗秀，其能任爲邦。軀幹雖眇小，勇沉鼎可扛。擇師別陳許，取友觀羿逄。折腰佐髯令，邑訟銷吠尨。時邀府中飲，下箔蠟燒釭。紅裳笑千金，清夜酒百缸。同僚有惡少，嘲謔語亂哤。君但隠几笑，諸老嘆敦厖。況乃工朱墨，氣和信甚矼。持此應時須，十年擁麾幢。相逢常鞅掌，衙鼓趨𪔔𪔔。簿書敗清談，汗顔吏樅樅。臨分何以贈，要我賦蘭茳。黄華雖衆笑，白雪不同腔。野人甘芹味，敢饋厭羊羫。顧子百短拙，飽腹戇胮肛。惟思解官去，一丘事耕䎫。君當取富貴，鐘鼓羅擊撞。伏藏鼪鼯徑，猶想足音跫。
寄餘干徐隠甫 黄庭堅
江行長邅回，風水憂索米。相逢解人頤，高士徐孺子。鸕鷀葭葦間，煮茗當酌醴。夜船餉蒸鵝，白髮厭甘旨。東江始分風，苔網饋百紙。遣兵夜賦詩，月冷石齒齒。別來星環天，再見艷桃李。寄聲良勞勤，報我闕雙鯉。但聞佳邑政，杻械生菌耳。頗聞延諸儒，破訟作詩禮。顧予白下邑，庭聚雨前蟻。珥筆誦漢章，錐刀爭未已。初無得民具，名實正爾爾。願聞庖丁方，江湖天到水。遙知解千牛，袖手笑血指。書來儻垂教，改事從此始。
奉答李和甫代簡二絕句  其一 黄庭堅
山色江聲相與清，卷簾待得月華生。可憐一曲並船笛，說盡故人離別情。
奉答李和甫代簡二絕句  其二 黄庭堅
夢中往事隨心見，醉裏繁華亂眼生。長爲風流惱人病，不如天性總無情。
贈王環中 黄庭堅
丹霞不蹋長安道，生涯蕭條破席帽。囊中收得劫初鈴，夜靜月明獅子吼。那伽定後一爐香，牛沒馬回觀六道。耆域歸來日未西，一鋤識盡婆娑草。
戲和于寺丞乞王醇老米 黄庭堅
君不見公車待詔老詼諧，幾年索米長安街。君不見杜陵白頭在同谷，夜提長鑱掘黄獨。文人古來例寒餓，安得野蠶成繭天雨粟。王家圭田登幾斛，于家買桂炊白玉。
答永新宗令寄石耳 黄庭堅
饑欲食首山薇，渴欲飲潁川水。嘉禾令尹清如冰，寄我南山石上耳。筠籠動浮煙雨姿，瀹湯磨沙光陸離。竹萌粉餌相發揮，芥薑作辛和味宜。公庭退食飽下筯，杞菊避席遺萍虀。雁門天花不復憶，況乃桑鵝與楮雞。小人藜羹亦易足，嘉蔬遣餉荷眷私。吾聞石耳之生常在蒼崖之絕壁，苔衣石腴風日炙。捫蘿挽葛采萬仞，仄足委骨豺虎宅。佩刀買犢劍買牛，作民父母今得職。閔仲叔不以口腹累安邑，我其敢用鮭菜煩嘉禾。願公不復甘此鼎，免使射利登嵯峨。
贈朱方李道人 黄庭堅
顴骨橫穿壽門過，年比數珠剩三顆。橫吹鐵笛如怒雷，國初舊人惟有我。
題前定錄贈李伯牖二首  其一 黄庭堅
五賊追奔十二宮，白頭寒士黑頭公。明朝一飯先書籍，安用研桑作老翁。
題前定錄贈李伯牖二首  其二 黄庭堅
萬般盡被鬼神戲，看取人間傀儡棚。煩惱自無安脚處，從他鼓笛弄浮生。
靜居寺上方南入一徑有釣臺氣象甚古而俗傳謬妄意嘗有隠君子漁釣其上感之作詩 黄庭堅
避世一丘壑，似漁非世漁。獨吟嘉橘頌，不遺子公書。筍蕨園林晚，絲緡歲月除。安知冶容子，紅袖泣前魚。
高至言築亭于家圃以奉親總其觀覽之富命曰溪亭乞余賦詩余先君之敝廬望高子所築不過十牛鳴地耳故余未嘗登臨而得其勝處 黄庭堅
逸人生長在林泉，更築亭臯名意在。明月清風共一家，全以山川爲眼界。鳥度雲行閱古今，溪濱木末聽竽籟。老夫平生行樂處，只今許公分一派。
題息軒 黄庭堅
僧開小檻籠沙界，鬰鬰參天翠竹叢。萬籟參差寫明月，一家寥落共清風。蒲團禪板無人付，茶鼎薰爐與客同。萬水千山尋祖意，歸來笑殺舊時翁。
題神移仁壽塔 黄庭堅
十二觀音無正面，誰令塔戶向東開。定知四梵神通力，曾借六丁風雨推。蠅說冰霜如夢寐，鷃聞鐘鼓亦驚猜。從今不信維摩詰，斷取三千世界來。
題海首座壁 黄庭堅
騎虎度諸嶺，入鷗同一波。香寒明鼻觀，日永稱頭陀。
題仁上座畫松 黄庭堅
偃蹇松枝隔煙雨，知儂定是歲寒材。百年根節要老硬，將恐崩崖倒石來。
摩詰畫 黄庭堅
丹青王右轄，詩句妙九州。物外常獨往，人間無所求。袖手南山雨，輞川桑柘秋。胸中有佳處，涇渭看同流。
追憶余泊舟西江事次韵 黄庭堅
老大無機如漢陰，白鳥不去相知深。往事刻舟求墜劍，懷人揮淚著亡簪。城南鼓罷吹畫筒，城北歸帆落晚風。人煙犬吠西山麓，鬼火狐鳴春竹叢。
宮亭湖 黄庭堅
左手作圓右手方，世人機敏便可爾。一風分送南北舟，斟酌鬼神宜有此。江津留語同濟僧，他日求我于宮亭。吁嗟人蓋自有口，獨爲欒公不舉酒。欒公千歲湖冥冥，白茅縮酒巫送迎。朱轓皂蓋來託宿，不聽靈君專此屋。雄鴨去隨鷗鳥飛，老巫莫歌望翁歸。貝闕珠宮開水府，雨棟風簾豈來處。平生來往湖上舟，一官四十已包羞。靈君如願儻可乞，收此桑榆老故丘。
元豐癸亥經行石潭寺見舊和栖蟾詩甚可笑因削柎滅藁別和一章 黄庭堅
千里追奔兩蝸角，百年得意大槐宮。空餘祗夜數行墨，不見伽梨一臂風。俗眼只如當日白，我顔非復向來紅。浮生不作遊絲上，即在塵沙逐轉蓬。
夜發分寧寄杜澗叟 黄庭堅
陽關一曲水東流，燈火旌陽一釣舟。我自只如常日醉，滿川風月替人愁。
題杜槃澗叟冥鴻亭 黄庭堅
少陵杜鴻漸，頗薰知見香。風流有諸孫，結屋廬山陽。藉交游俠窟，獵艷少年場。光怪驚鄰里，收身反摧藏。江湖拍天流，羅網蓋稻粱。安能衎衎飽，遂欲冥冥翔。畏影走萬里，不如就陰凉。亭東亭西渺煙水，稻田衲子交行李。古靈庵下倚寒藤，莫向明窗鑽故紙。
過家 黄庭堅
絡緯聲轉急，田車寒不運。兒時手種柳，上與雲雨近。舍傍舊傭保，少換老欲盡。宰木鬰蒼蒼，田園變畦畛。招延屈父黨，勞問走婚親。歸來翻作客，顧影良自哂。一生萍託水，萬事雪侵鬢。夜闌風隕霜，乾葉落成陣。燈花何故喜，大是報書信。親年當喜懼，兒齒欲毀齔。繫船三百里，去夢無一寸。
上冢 黄庭堅
自公返蓬蓽，稅駕上丘壟。霜露此日悲，松楸千年拱。養雛數毛羽，初不及承奉。康州斷腸猿，風枝割永痛。少年不如人，登仕無前勇。髮疏齒牙摇，鯨波怒號洶。願爲保家子，敢議世輕重。稱觴太夫人，魚菜贍庖供。
明叔知縣和示過家上冢二篇復次韵  其一 黄庭堅
敝邑荷佳政，耕桑及時運。令君平生歡，遠別喜親近。吾友徐光祿，死戰萬事盡。不見東陵侯，惟見瓜連畛。且當置是事，椎牛會賓親。百年共如此，破涕作嘲哂。枯荷野塘水，照影驚顔鬢。功名黄粱炊，成敗白蟻陣。少時無老境，身到乃盡信。此來見抱子，別日多未齔。夜闌如夢寐，寒燭泣餘寸。
明叔知縣和示過家上冢二篇復次韵  其二 黄庭堅
女蘿上杉松，野葛蔓畦壠。蛛絲網祠屋，芝菌生畫拱。去國二十年，雪涕夙嚴奉。更歷飽艱難，抑搔知痒痛。聞道下士笑，轉物大人勇。平生隨風波，歸來夢猶洶。持此寸草心，負荷九鼎重。柔嘉無牛羊，保身以爲供。
次韵郭明叔長歌 黄庭堅
君不見懸車劉屯田，騎牛澗壑弄潺湲。八十唇紅眼點漆，金鍾舉酒不留殘。君不見征西徐尚書，爲國捐軀矢石間。龍章鳳姿委秋草，天馬長辭十二閑。何如高陽酈生醉落魄，長揖輟洗驚龍顔。丈夫當年傾意氣，安用蚓食而蝎跧。古人已作泉下土，風義可想猶班班。郭侯忠信如古人，薦書飛名上九關。詩書自可老斲輪，智略足以解連環。銅章屈宰山水縣，友聲相求不我頑。鵬翼垂天公直起，燕巢見社身思還。文思舜禹開言路，即看承詔著豸冠。尚趨手板事直指，少忍吏道之多艱。黄花零落一尊酒，別有天地非人寰。
詠清水巖呈郭明叔 黄庭堅
嘗聞清水巖，空洞極明好。虎狼遷部曲，鐘鼓天擊考。雲生卧龍石，水入煉丹竈。有意携管絃，山祇應洒掃。
次韵清水巖 黄庭堅
西安封域中，清水巖泉好。金堂茂芝朮，仙吏書勳考。桃源人已往，千古遺井竈。雙鳬能來游，俗子跡可掃。
題章和甫釣亭放言 黄庭堅
斬木開亭，却倚石壁。寒潭百雷，古木千尺。觀魚樂而相忘，聽鳥啼而自得。去而之京洛之間數年，猶常夢嶄巖之石。
銅官懸望五松山 黄庭堅
北風無時休，崩浪聒天響。蛟鼉好爲祟，此物俱神王。我來五松下，白髮三千丈。松門閉青苔，惜哉不得往。今日天氣嘉，清絕心有向。子雲性嗜酒，況乃氣清爽。此人已成灰，懷賢盈夢想。衣食當須幾，吾得終疏放。弱女雖非男，出處同世網。搔背牧雞豚，相見得無恙。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其一 黄庭堅
詩入雞林市，書邀道士鵝。雲間晏公子，風月興如何。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其二 黄庭堅
春風馬上夢，樽酒故人持。猶作狂時語，鄰家乞侍兒。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其三 黄庭堅
憶同嵇阮輩，醉卧酒家牀。今日壚邊客，初無人姓黄。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其四 黄庭堅
對酒誠獨難，論詩良不易。人生如草木，臭味要相似。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其五 黄庭堅
春色挾曙來，惱人似官酒。酬春無好語，懷我文章友。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其六 黄庭堅
紅梅定自開，有酒無人對。歸時應好在，常恐風雨晦。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其七 黄庭堅
東南萬里江，綠浄一杯酒。王孫江南去，更得消息否。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其八 黄庭堅
獻笑果不情，貌親初不愛。誰言百年交，投分一傾蓋。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其九 黄庭堅
四十垂垂老，文章豈更新。鼻端如可斲，猶擬爲揮斤。
自咸平至太康鞍馬間得十小詩寄懷晏叔原并問王稚川行李鵝兒黄似酒對酒愛新鵝此他日醉時與叔原所詠因以爲韵  其一○ 黄庭堅
土氣昏風日，人囂極雁鵝。尋河著繩墨，詩思略無多。
寄家 黄庭堅
近別幾日客愁生，固知遠別難爲情。夢回官燭不盈把，猶聽嬌兒索乳聲。
古風次韵答初和甫二首  其一 黄庭堅
饑思河鯉與河魴，渴思蔗漿玉碗凉。冬願純綿對陰雪，夏願縐絺度盛陽。萬端作計身愁苦，一事不諧鬢蒼浪。調笑天街吟海燕，藜羹脫粟非公狂。
古風次韵答初和甫二首  其二 黄庭堅
君吟春風花草香，我愛春夜璧月凉。美人美人隔湘水，其雨其雨怨朝陽。蘭荃盈懷報瓊玖，冠纓自潔非滄浪。道人四十心如水，那得夢爲胡蝶狂。
次韵答和甫盧泉水三首  其一 黄庭堅
初侯不能六尺長，少日結交皆老蒼。勢利不可更炎凉，解纓從我濯滄浪。與君論心松柏香，何爲獨憶盧泉之上多綠楊。盧泉如練照秋陽，泉上之人猶謗傷。此邦雖陋有佳士，勿厭風沙吹茫茫。願君不負上池水，囊中探丸起人死。
次韵答和甫盧泉水三首  其二 黄庭堅
盧泉之木百尺長，下蔭泉色如木蒼。蘋風荷雨洒面凉，倒影摇蕩天滄浪。網登錦鱗蒲荇香，何以貫之柳與楊。古來希價入咸陽，貪功害能相中傷。君今已出紛爭外，但思煙波春渺茫。奉親安樂一杯水，盧泉之濱可忘死。
次韵答和甫盧泉水三首  其三 黄庭堅
舍後鐘梵爐煙長，舍前簾影竹蒼蒼。事親煖席扇枕凉，中有一士鬢蒼浪。同心之言蘭麝香，與遊者誰似姓楊。朝發枉渚夕辰陽，懷瑾握瑜秪自傷。東有濁河西清漳，胡爲搔頭盧泉思茫汒。清明在躬不在水，此曹狡獪可心死。
和甫得竹數本于周翰喜而作詩和之 黄庭堅
初侯一畝宮，風雨到卧席。前日築短垣，昨日始封植。平生歲寒心，樂見歲寒色。翩翩佳公子，爲致一窗碧。憶公來相居，筮吉龜墨食。人言陋如何，我自適其適。白眼對俗徒，醉帽坐敧側。人知愛酒耳，不解心得得。阿堵絕往還，此君是賓客。清風吹月來，懽甚齒折屐。有節似見聖，無言諒知默。數回長者車，猶恨地未僻。陰雨打葉時，曲肱自宴息。心游萬物初，何處尋轍迹。從來修竹林，乃是逸民國。
寄耿令幾父過新堂邑作迺幾父舊治之地 黄庭堅
呼船凌大河，驅馬踏平沙。道傍開新邑，千戶有生涯。四衢平且直，綠槐陰縣衙。問誰作此邑，耆舊對予嗟。前日耿令君，遷民出坳窊。始遷民懷土，異端極紛拏。既遷人氣和，草木茂萌芽。桃李雖不言，春風滿城花。陵陂青青麥，煙雨潤桑麻。自非耿令君，大澤荒蒹葭。白頭晏起飯，襁褓語嘔啞。自非耿令君，漂轉隨魚蝦。豈弟民父母，不專司斂賒。令君兩男兒，有德必世家。問令今安在，解官駕柴車。當時舞文吏，白璧强生瑕。令君袖手去，不忍試虎牙。人往惜事廢，感深知政嘉。我聞耆舊語，歎息至昏鴉。定知循吏傳，來者不能加。今爲將軍客，軒蓋湛光華。幕府省文書，醉歸接䍦斜。懷寶仁者病，偷安道之邪。勉哉思愛日，贈言同馬檛。
放言十首  其一 黄庭堅
廢興宜有命，得失但自知。踽踽衆所忌，悠悠誰與歸。吾義苟不存，豈更月攘雞。風清聞鶴唳，想見南山棲。
放言十首  其二 黄庭堅
匣中綠綺琴，欲撫已絕絃。問絃何時絕，鍾期謝世年。正聲不可聞，千載寂寞間。未有顔叔子，安知柳下賢。
放言十首  其三 黄庭堅
輕肥馬上郎，枯槁林下士。聲名斲自然，勢利焚和氣。智人不駭俗，同朝皆用事。物外有華胥，時時夢中至。
放言十首  其四 黄庭堅
蘭楫桂爲舟，大江可遠游。堅車無良馬，出門敗吾輈。一身交萬物，用我未易周。安得柳下惠，窮年與之遊。
放言十首  其五 黄庭堅
微雲起膚寸，大蔭彌九州。至仁雖愛物，用舍如春秋。晴空不成雨，遠岫行歸休。何疑陶淵明，一去如驚鷗。
放言十首  其六 黄庭堅
黄鵠送黄鵠，中道言別離。送君不憚遠，愁見獨歸時。羅網翳稻粱，江湖水瀰瀰。行行不相見，勉哉冥冥飛。
放言十首  其七 黄庭堅
蟬聲已紓遲，秋日行晼晚。長年困道路，驅馬方更遠。從事常厭煩，歸心自如卷。旨甘良未豐，安得懷息偃。
放言十首  其八 黄庭堅
月滿不踰望，日中爲之傾。天地尚乃爾，萬物能久盈。明德忌曄曄，高才貴冥冥。忽解扁舟去，懷哉張季鷹。
放言十首  其九 黄庭堅
榨牀在東壁，病起繞壁行。新醅浮白蟻，渴見解朝酲。小槽垂玉筯，音響有餘清。疾風春雨作，靜夜山泉鳴。安得朱絲絃，爲我寫此聲。想知舜南風，正爾可人情。
放言十首  其一○ 黄庭堅
弄水清江曲，采薇南山隅。當吾無事時，此豈不我娛。喬木好鳥音，天風韵虛徐。遐心游四海，萬里不須臾。回首古衣冠，荆樊老丘墟。欲付此中意，歸翻蟲蠹書。短生憂不足，此道樂有餘。
送伯氏入都 黄庭堅
貧賤難安處，別離更增悲。經營動北征，慈母待春衣。短箠驅瘦馬，青草牧中嘶。送行不知遠，可忍獨歸時。太華物華春，街柳囀黄鸝。九衢生紫煙，到家使人迷。知音者誰子，倦客無光輝。王侯不可謁，秣馬興言歸。豈無他人遊，不如我壎篪。陳書北窗下，此自有餘師。
渡河 黄庭堅
客行歲晚非遠遊，河水無情日夜流。去年排堤注東郡，詔使奪河還此州。憶昔冬行河梁上，飛雪千里曾冰壯。人言河源凍徹天，冰底猶聞沸驚浪。
送呂知常赴太和丞 黄庭堅
我去太和欲朞矣，呂君初得太和官。邑中亦有文字樂，惜不同君澗谷槃。觀山千尺夜泉落，快閣六月江風寒。往尋佳境不知處，掃壁覓我題詩看。
別蔣穎叔 黄庭堅
金城千里要人豪，理君亂絲須孟勞。文星合在天東壁，清都紫微醉雲璈。荆溪居士傲軒冕，胸吞雲夢如秋毫。三品衣魚人仰首，不見全牛可下刀。秦川渭水森長戟，方壺蓬萊冠巨鼇。萬釘寶带琱狨席，獻納論思近赭袍。連營貔虎湛如水，開盡西河擁節旄。何時出入諸公間，淮湖閱船今二毛。鑿渠决策與天合，支祈窘束縮怒濤。衣食京師看上計，陛下文武收英髦。春風淮月動清鑒，白拂羽扇隨輕舠。下榻見賢傾禮數，後車載士回風騷。斲鼻于郢，觀魚于濠。小夫閱人蓋多矣，幾成季咸三見逃。
平原宴坐二首  其一 黄庭堅
老作儒生不解事，江南有田歸荷鋤。北窗風來舉書葉，猶似勸人勤讀書。
平原宴坐二首  其二 黄庭堅
黄落委庭觀九州，蟲聲日夜戒衣裘。金錢滿地無人費，一斛明珠薏苡秋。
同劉景文遊郭氏西園因留宿 黄庭堅
人居城市虛華館，秋入園林著晚花。落日臨池見蝌斗，必知清夜有鳴蛙。
奉送劉君昆仲 黄庭堅
遊子歸心日夜流，南陔香草可晨羞。平原曉雨半槐夏，汾上午風初麥秋。鴻雁要須翔集早，脊令無憾急難求。欲因行李傳家信，姑射山前是晉州。
和答莘老見贈 黄庭堅
往歲在辛丑，從師海瀕州。外家有行役，拜公古邗溝。兒曹被鑒賞，許以綜九流。仍許歸息女，采蘋助春秋。斯文開津梁，盛德見虛舟。離合略十年，每見仰清脩。久次不進遷，天祿勤校讎。文武脩衮職，諫垣始登收。身趨鄴公城，逐臣既南浮。孌彼丞中饋，家庭供百羞。堂堂來問寢，忽爲雲霧休。遺玩猶在篋，汝水遶墳丘。南箕與北斗，日月行置郵。相逢輦轂下，存沒可言愁。當年小兒女，生子欲勝裘。甌越委琴瑟，江湖拱松楸。持節轉七郡，治功無全牛。還朝蒙嗟識，明月豈暗投。抱被直延閣，疏簾近奎鉤。三生石上夢，記是復疑不。隠几付天籟，閱人如海鷗。襟懷俯萬物，顔鬢與百憂。長歌可當泣，短生等蜉蝣。悲歡令人老，萬世略同流。軒冕來逼身，白蘋晚滄洲。履拂知道肥，浄室見天游。小人樂蛙井，癡甚顧虎頭。世緣真嚼蠟，骨相謝封侯。松根養茯苓，歲晏望華輈。
以潞公所惠揀芽送公擇次舊韵 黄庭堅
慶雲十六升龍樣，國老元年密賜來。披拂龍紋射牛斗，外家英鑒似張雷。
吏部蘇尚書右選胡侍郎皆和鄙句次韵道謝 黄庭堅
不待烹茶喚睡回，天官兩宰和詩來。清如接筧通春溜，快似揮刀斫怒雷。
奉同公擇作揀芽詠 黄庭堅
赤囊歲上雙龍璧，曾見前朝盛事來。想得天香隨御所，延春閣道轉輕雷。
今歲官茶極妙而難爲賞音者戲作兩詩用前韵  其一 黄庭堅
雞蘇狗蝨難同味，懷取君恩歸去來。青箬湖邊尋顧陸，白蓮社裏覓宗雷。
今歲官茶極妙而難爲賞音者戲作兩詩用前韵  其二 黄庭堅
乳花翻椀正眉開，時苦渴羌衝熱來。知味者誰心已許，維摩雖默語如雷。
公擇用前韵嘲戲雙井 黄庭堅
萬仞峰前雙井塢，婆娑曾占早春來。如今摸索蒼龍璧，沈井銅缾漫學雷。
又戲爲雙井解嘲 黄庭堅
山芽落磑風回雪，曾爲尚書破睡來。勿以姬姜棄蕉萃，逢時瓦釜亦鳴雷。
奉同六舅尚書詠茶碾煎烹三首  其一 黄庭堅
要及新香碾一盃，不應傳寶到雲來。碎身粉骨方餘味，莫厭聲喧萬壑雷。
奉同六舅尚書詠茶碾煎烹三首  其二 黄庭堅
風爐小鼎不須催，魚眼長隨蟹眼來。深注寒泉收第一，亦防枵腹爆乾雷。
奉同六舅尚書詠茶碾煎烹三首  其三 黄庭堅
乳粥瓊糜霧脚回，色香味觸映根來。睡魔有耳不及掩，直拂繩牀過疾雷。
與李公擇道中見兩客布衣班荆而坐對戲弈秋因作一絕 黄庭堅
兩客班荆覆局圖，看人車馬溷泥塗。文昌八座鄰樞極，天上歸來愧不如。
六舅以詩來覓銅犀用長句持送舅氏學古之餘復味禪悅故篇末及之 黄庭堅
海牛壓紙寫銀鉤，阿雅守之索自收。長防玩物敗兒性，得歸老成散百憂。先生古心冶金鐵，堂堂一角誰能折。兒言觳觫持贈誰，外家子雲乃翁師。不著鼻繩袖兩手，古犀牛兒好看取。
奉和公擇舅氏送呂道人研長韵 黄庭堅
奉身玉壺冰，立朝朱絲絃。妙質寄郢匠，素心乃林泉。力耕不罪歲，嘉穀有逢年。校書天祿閣，蓺竹老風煙。携提寒泉泓，松煤厭磨研。藉甚在臺省，六經勤傳箋。諫草蠹穿穴，江湖渺歸船。春官酌典禮，日月麗秋天。少也長母家，學海頗尋沿。諸公許似舅，賤子豈能賢。轅駒蒙推挽，官次奉丹鉛。新詩先舊物，包送比青氈。繆傳黄梅鉢，未印少林禪。汲井滌敗墨，蒼珪謝磨鎸。玉蟾瀉明滴，要須筆如椽。眷求盡耆德，舅氏且進遷。山龍用補衮，舟楫功濟川。當身任百世，舊學不虛捐。私持殺青簡，緝綴報餐錢。屢書願無愧，儻繼麟趾篇。
再和公擇舅氏雜言 黄庭堅
外家有金玉，我躬之道術。有衣食我家之德心，使我蟬蛻俗學之市，烏哺仁人之林。養生事親汔師古，炊玉爨桂能至今。歲暮三十裘，食口三百指。寒不緝江南之落毛，饑不拾狙公之橡子。平生荆雞化黄鵠，今日江鷗作樊雉。人言無忌似牢之，挽入書林覷文字。更蒙著鞭翰墨場，贈研水蒼珪玉方。蓬門繫馬晚色浄，茅簷垂虹秋氣凉。湔拂垢面生寒光，漢隸書呂規其陽。呂翁之冶與天通，不但澄埿燒鉛黄。初疑蠻溪水中骨，不見鸜鵒目突兀。但見受墨無聲松花發，頗似龍尾琢紫煙。不見羅縠紋粼粼，但見含墨不泄如寒淵。往在海瀕時，晨夕親几杖。恪居有官次，遣吏問無恙。撫摩寶泓置道山，鬰鬰秀氣似舅眉宇間。其重可以回進躁之首，其溫可以解橫逆之顔。烏虖端是萬乘器，紅絲潭石之際知才難。
次韵答王四 黄庭堅
病懶百事廢，不惟書問疏。新詩苦招喚，是日鎖直廬。潢汙深一尺，大道覆行車。晴夜遙相似，秋堂對望舒。
戲答仇夢得承制 黄庭堅
仇侯能騎矍鑠馬，席上亦賦競病詩。玄冬未雷蒼蛇卧，玉山無年天馬饑。三年荷戈對摇落，十倍乞弟亦可縛。何如萬騎出河西，捕取弄兵黄口兒。
戲答仇夢得承制二首  其一 黄庭堅
結髮從征聽鼓鼙，未曾一展胸中奇。彎弓如月落霜雁，誰道將軍能賦詩。
戲答仇夢得承制二首  其二 黄庭堅
橫槊不爲萬騎先，傳杯把筆過年年。懷中黄石閑三略，道上青旗漫百篇。
和任夫人悟道 黄庭堅
夫亡子幼如月魄，摧盡蛾眉作詩客。二十餘年刮地寒，見兒成人乃禪寂。萬事新新不留故，瘦藤六尺持門戶。煩惱林中即是禪，更向何門覓重悟。
暮到張氏園和壁間舊題 黄庭堅
邵平不見見園瓜，三徑還尋二仲家。莫道暫來無所得，未秋先已碧蓮華。
從人求花 黄庭堅
舍南舍北勃姑啼，體中不佳陰雨垂。欲向黄梅問消息，背陰合有兩三枝。
贈陳師道 黄庭堅
陳侯學詩如學道，又似秋蟲噫寒草。日晏腸鳴不俛眉，得意古人便忘老。君不見向來河伯負兩河，觀海乃知身一蠡。旅牀爭席方歸去，秋水黏天不自多。春風吹園動花鳥，霜月入戶寒皎皎。十度欲言九度休，萬人叢中一人曉。貧無置錐人所憐，窮到無錐不屬天。呻吟成聲可管絃，能與不能安足言。
送六十五弟賁南歸 黄庭堅
風驚鴻雁行，吹落秋江上。爲掃碧巖邊，問叔今無恙。
贈吳道士 黄庭堅
吳山十二棋，一擊玄關應。探人懷中事，如月入清鏡。
同謝公定携書浴室院汶師置飯作此 黄庭堅
竹林風與日俱斜，細草猶開一兩花。天上歸來對書客，愧勤僧飯更煎茶。
謝人惠茶 黄庭堅
一規蒼玉琢蜿蜒，藉有佳人錦段鮮。莫笑持歸淮海去，爲君重試大明泉。
懋宗奉議有佳句詠冷庭叟野居庭堅于庭叟有十八年之舊故次韵贈之 黄庭堅
城西冷叟半忙閒，人道王陽得早還。四望樓臺皆我有，一原花竹住中間。初無狗盜窺籬落，底事蛾眉失鎖關。每爲朝天三十里，時時驚枕夢催班。
古意贈鄭彥能八音歌 黄庭堅
金欲百鍊剛，不欲繞指柔。石羊卧荒草，一世如蜉蝣。絲成蠶自縛，智成龜自囚。竹箭天與美，豈願作嚆矢。匏枯中笙竽，不用繫牆隅。土偶與木偶，未用相賢愚。革轍要合道，覆車還不好。木訥赤子心，百巧令人老。
子瞻題狄引進雪林石屏要同作 黄庭堅
翠屏臨研滴，明窗翫寸陰。意境可千里，摇落江上林。百醉歌舞罷，四郊風雪深。將軍貂狐暖，士卒多苦心。
送張材翁赴秦僉 黄庭堅
金沙酴醾春縱橫，提壺栗留催酒行。公家諸父酌我醉，橫笛送晚延月明。此詩諸兒皆秀發，酒間乞書藤紙滑。北門相見後十年，醉語十不省七八。吏事衮衮談趙張，乃是樽前綠髮郎。風悲松丘忽三歲，更覺綠竹能風霜。去作將軍幕下士，猶聞防秋屯虎兕。只今陛下思保民，所要邊頭不生事。短長不登四萬日，愚智相去三十里。百分舉酒更若爲，千戶封侯儻來爾。
題陽關圖二首  其一 黄庭堅
斷腸聲裏無形影，畫出無聲亦斷腸。想得陽關更西路，北風低草見牛羊。
題陽關圖二首  其二 黄庭堅
人事好乖當語離，龍眠貌出斷腸詩。渭城柳色關何事，自是離人作許悲。
題歸去來圖二首  其一 黄庭堅
日日言歸真得歸，迎門兒女笑牽衣。宅邊猶有舊時柳，漫向世人言昨非。
題歸去來圖二首  其二 黄庭堅
人間處處猶崔子，豈忍更令三徑荒。誰與老翁同避世，桃花源裏捕魚郎。
題畫鵝雁二首  其一 黄庭堅
鴐鵝引頸回，似我胸中字。右軍數能來，不爲口腹事。
題畫鵝雁二首  其二 黄庭堅
水國鴻雁秋，煙沙風日麗。莫遣角弓鳴，驚飛不成字。
題老鶴萬里心 黄庭堅
仙人駕飛騎，朝會白雲衢。老驥不伏乘，清唳徹九虛。野田篁竹底，毰毸伴雞鳬。時因長風起，猶欲試南圖。
題韋偃馬 黄庭堅
韋侯常喜作羣馬，杜陵詩中如見畫。忽開短卷六馬圖，想見詩老醉騎馿。龍眠作馬晚更妙，至今似覺韋偃少。一洗萬古凡馬空，句法如此今誰工。
答王道濟寺丞觀許道寧山水圖 黄庭堅
往逢醉許在長安，蠻溪大硯磨松煙。忽呼絹素翻硯水，久不下筆或經年。異時踏門闖白首，巾冠敧斜更索酒。舉杯意氣欲翻盆，倒卧虛樽將八九。醉拈枯筆墨淋浪，勢若山崩不停手。數尺江山萬里遙，滿堂風物冷蕭蕭。山僧歸寺童子後，漁伯欲渡行人招。先君笑指溪上宅，鸕鷀白鷺如相識。許生再拜謝不能，原是天機非筆力。自言年少眼明時，手揮八幅錦江絲。贈行卷送張京兆，心知李成是我師。張公身逐銘旌去，流落不知今主誰。大梁畫肆閱水墨，我君槃礴忘揖客。蛛絲煤尾意昏昏，幾年風動人家壁。雨雪涔涔滿寺庭，四圖冷落讓丹青。笑酬肆翁十萬錢，卷付騎奴市盡傾。王丞來觀皆失席，指點如見初畫日。四時風物入句圖，信知君家有摩詰。我持此圖二十年，眼前綠髮皆華顛。許生縮手入黄泉，衆史弄筆摩青天。君家枯松出老翟，風煙枯枝倚崩石。蠹穿風物皆愛惜，不誣方將有人識。
和劉景文 黄庭堅
追隨城西園，殘暑欲退席。夜凉雨新休，城譙掛蒼璧。佳人携手嬉，調笑忘日夕。劉侯本將家，今爲讀書客。詩名二十年，風雅自推激。牛鐸調黄鍾，薪餘合琴瑟。食無千戶封，句有萬人敵。頗類鄴侯家，連牆架書冊。殘編汲縣冢，半隸鴻都壁。渠成亦秦利，願公多購獲。竟須卜比鄰，勞苦相飲食。身有小醜女，已自喜翰墨。要傳未見書，遮眼差有益。人生但安樂，券外豈吾力。分鹿誰覺夢，亡羊路南北。公今百寮底，雪髮不勝幘。愛公欲湔拂，顧我已頭白。
奉謝劉景文送團茶 黄庭堅
劉侯惠我大玄璧，上有雌雄雙鳳跡。鵝溪水練落春雪，粟面一杯增目力。劉侯惠我小玄璧，自裁半璧煮瓊爢。收藏殘月惜未碾，直待阿衡來說詩。絳囊團團餘幾璧，因來送我公莫惜。箇中渴羌飽湯餠，雞蘇胡麻煮同喫。
謝景文惠浩然所作廷珪墨 黄庭堅
廷珪贋墨出蘇家，麝煤漆澤紋烏鞾。柳枝瘦龍印香字，十襲一日三摩挲。劉侯愛我如桃李，揮贈要我書萬紙。不意神禹治水圭，忽然入我懷袖里。吾不能手抄五車書，亦不能寫論付官奴。便當閉門學水墨，灑作江南驟雨圖。
同景文丈詠蓮塘 黄庭堅
塘上鈎簾對晚香，半斜紅日已侵牀。江妃羞出凌波襪，長在高荷扇影凉。
送劉道純 黄庭堅
五松山下古銅官，邑居褊小水府寬。民安蒲魚少嚚訟，簿領未減一丘槃。胸中崢嶸書萬卷，簸弄日月江湖間。稠人廣衆自神王，按劍之眼白相看。老身風波諳世味，如食橘柚知甘酸。麒麟圖畫偶然耳，半枕百年夢邯鄲。平生樽俎宮亭上，涉世忘味皆朱顔。此時阿翁尚無恙，追琢秀句酬江山。堂堂今爲蛻蟬去，五老偃蹇無往還。大梁城中笏拄頰，頷髭今成雪點斑。青雲何必出公右，亨衢在天無由攀。椎鼓轉船如病已，夢想樓臺落星灣。子政諸兒喜文史，阿秤亦聞有筆端。丹徒布衣未可量，詩書且對藜藿盤。穴中生涯識陰雨，木末牖戶知風寒。我今四壁戀微祿，知公未能長掛冠。
送薛樂道知鄖鄉 黄庭堅
黄山葉縣連牆居，謝公席上對摴蒱。雙鬟女弟如桃李，早許歸我舍中雛。平生同憂共安樂，歲晚相看青雲衢。去年樽酒輦轂下，各喜身爲反哺烏。城頭歸烏尾畢逋，春寒啄雪送行車。解佩我無明月珠，折柳不對千里駒。念君胸中極了了，作吏辦事猶詩書。濁酒挽人作年少，關防心地亦時須。鄖鄉縣古民少訟，但問自己不關渠。登臨一笑雙白髮，宜城凍筍供行厨。人生此樂他事無，行李道出漢南都。寄聲諸謝今何如，謝公書堂迷竹塢。手種竹今青青否，我思謝公淚成雨，屬公去灑穰下土。
寄朱樂仲 黄庭堅
故人昔在國北門，鄰舍杖藜對樽酒。十五年餘乃一逢，黄塵急流語馬首。懶書愧見南飛鴻，君居三十六峰東。我心想見古人面，曉雨垂虹到望崧。
贈陳元輿祠部 黄庭堅
武成園木鎖中秋，久得汀州刺史遊。招喚丁寧方邂逅，誰言天網漏吞舟。
松下淵明 黄庭堅
南渡誠草草，長沙濟艱難。夜半舟移岸，今無晉衣冠。松風自度曲，我絃不須彈。慧遠香火社，遺民文字禪。雖非老翁事，幽尚亦可歡。客來欲開說，觴至不得言。
老杜浣花谿圖引 黄庭堅
拾遺流落錦官城，故人作尹眼爲青。碧雞坊西結茅屋，百花潭水濯冠纓。故衣未補新衣綻，空蟠胸中書萬卷。探道欲度羲皇前，論詩未覺國風遠。干戈崢嶸暗宇縣，杜陵韋曲無雞犬。老妻稚子且眼前，弟妹飄零不相見。此公樂易真可人，園翁溪友肯卜鄰。鄰家有酒邀皆去，得意魚鳥來相親。浣花酒船散車騎，野牆無主看桃李。宗文守家宗武扶，落日蹇馿馱醉起。願聞解鞍脫兜鍪，老儒不用千戶侯。中原未得平安報，醉裏眉攢萬國愁。生綃鋪牆粉墨落，平生忠義今寂寞。兒呼不蘇馿失脚，猶恐醒來有新作。常使詩人拜畫圖，煎膠續弦千古無。
戲和舍弟船場探春二首  其一 黄庭堅
雨餘禽語催天曉，月上梨花放夜闌。莫聽遊人待妍暖，十分傾酒對春寒。
戲和舍弟船場探春二首  其二 黄庭堅
百舌解啼泥滑滑，忽成風雨落花天。城南一段春如錦，喚取詩人到酒邊。
次韵舍弟題牛氏園二首  其一 黄庭堅
春與園林共晚，人將蜂蝶俱來。樽前鳥歌花舞，歸路星翻漢回。
次韵舍弟題牛氏園二首  其二 黄庭堅
春事欲了鶑催，主人雖貧燕來。玉燭傳杯未厭，金吾靜夜驚回。
急雪寄王立之問梅花 黄庭堅
紅梅雪裏與蓑衣，莫遣寒侵鶴膝枝。老子此中殊不淺，尚堪何遜作同時。
又寄王立之 黄庭堅
南人羈旅不成歸，夢繞南枝與北枝。安得孤根連夜發，要當雪月羣明時。
王立之以小詩送並蒂牡丹戲答二首  其一 黄庭堅
分送香紅惜折殘，春陰醉起薄羅寒。不如王謝堂前燕，曾見新妝並倚欄。
王立之以小詩送並蒂牡丹戲答二首  其二 黄庭堅
露晞風晚別春叢，拂掠殘妝可意紅。多病廢詩仍止酒，可憐雖在與誰同。
從王都尉覓千葉梅云已落盡戲作嘲吹笛侍兒 黄庭堅
若爲可耐昭華得，脫帽看髮已微霜。催盡落梅春已半，更吹三弄乞風光。
次韵李士雄子飛獨遊西園折牡丹憶弟子奇二首  其一 黄庭堅
西園春色才桃李，蜂已成圍蝶作團。更欲開花比京洛，放教姚魏接山丹。
次韵李士雄子飛獨遊西園折牡丹憶弟子奇二首  其二 黄庭堅
桃李陰中五兄弟，扶將白髮共傳盃。風吹一雁忽南去，空得平安書信回。
和曹子方雜言 黄庭堅
正月尾，垂雲如覆盂，雁作斜行書。三十六陂浸煙水，想對西江彭蠡湖。人言春色濃如酒，不見插秧吳女手。冷卿小塢頗藏春，張侯官居柳對門。當風橫笛留三弄，燒燭圍棋覆九軍。盡是向來行樂事，每見琵琶憶朝雲。只今不舉蛾眉酒，紅牙捍撥網蛛塵。曹侯束書丞太僕，試說相馬猶可人。照夜白，真乘黄。萬馬同秣隨低昂，一矢射落皂鵰雙。張侯猶思在戎行，橫山虎北開漢疆。冷卿智多髮蒼浪，牛刀發硎思一邦。政成十綴舞紅妝，兩侯不如曹子方。朵頤論詩蝟毛張，龜藏六用中有光。何時端能俱過我，掃除北寺讀書堂。菊苗煮餠深注湯，更碾盤龍不入香。
謝曹子方惠二物二首 博山爐 黄庭堅
飛來海上峰，琢出華陰碧。炷香上褭褭，映我鼻端白。聽公談昨夢，沙暗雨矢石。今此非夢耶，煙寒已無迹。
謝曹子方惠二物二首 煎茶缾 黄庭堅
短喙可候煎，枵腹不停塵。蟹眼時探穴，龍文已碎身。茗椀有何好，煮缾被寵珍。石交諒如此，湔祓長日新。
送高士敦赴成都鈐轄二首  其一 黄庭堅
玉鈐金印臨參井，控蜀通秦四十州。日下書來望鴻雁，江頭花發醉貔貅。巴滇有馬駒空老，林箐無人葉自秋。能爲將軍歌此曲，鳴機割錦與纏頭。
送高士敦赴成都鈐轄二首  其二 黄庭堅
捧日高宣事，東京四姓侯。軍中聞俎豆，廟勝脫兜鍪。燒燭海棠夜，香衣藥市秋。君平識行李，河漢接天流。
次韵子瞻送穆父二絕  其一 黄庭堅
渺然今日望人材，每見紫芝眉宇開。又觸惠文江海去，快帆誰與挽令回。
次韵子瞻送穆父二絕  其二 黄庭堅
謫官猶得住蓬萊，抱牘人稀書卷開。張敞憮眉應急召，董宣强項莫低回。
和子瞻內翰題公擇舅中丞山房 黄庭堅
幽人八座復中臺，想見書堂山杏開。四十餘年僧屈指，時因秋雁寄聲來。
題子瞻書詩後 黄庭堅
詩就金聲玉振，書成蠆尾銀鉤。已作青雲直上，何時散髮滄洲。
戲贈高述六言 黄庭堅
江湖心計不淺，翰墨風流有餘。相期乃千載事，要須讀五車書。
戲題大年防禦蘆雁 黄庭堅
揮毫不作小池塘，蘆荻江村落雁行。雖有珠簾藏翡翠，不忘煙雨罩鴛鴦。
避暑李氏園二首  其一 黄庭堅
李侯別館鎖春陰，花徑吹香可細尋。迸筍侵階藤倒架，主人重爲費千金。
避暑李氏園二首  其二 黄庭堅
荷氣竹風宜永日，冰壺凉簟不能回。題詩未有驚人句，會喚謫仙蘇二來。
次韵胡彥明同年羈旅京師寄李子飛三章一章道其困窮二章勸之歸三章言我亦欲歸耳胡李相甥也故有檳榔之句  其一 黄庭堅
看除日月坐中銓，一歲應無官九遷。葱韭盈盤市門食，詩書滿枕客牀氈。留連節物孤朋酒，惱亂鄰翁謁子錢。誰料丹徒布衣得，困窮且忍試新年。
次韵胡彥明同年羈旅京師寄李子飛三章一章道其困窮二章勸之歸三章言我亦欲歸耳胡李相甥也故有檳榔之句  其二 黄庭堅
丁未同升鄉里賢，別離寒暑未推遷。蕭條羈旅深窮巷，蚤晚聲名上細氈。碧嶂清江原有宅，白魚黄雀不論錢。檳榔一斛何須得，李氏弟兄佳少年。
次韵胡彥明同年羈旅京師寄李子飛三章一章道其困窮二章勸之歸三章言我亦欲歸耳胡李相甥也故有檳榔之句  其三 黄庭堅
畏人重祿難堪忍，閱世浮雲易變遷。徐步當車饑當肉，鋤頭爲枕草爲氈。原無馬上封侯骨，安用人間使鬼錢。不是朱門爭底事，清溪白石可忘年。
與胡彥明處道飲融師竹軒 黄庭堅
井寒茶鼎甘，竹密午陰好。瓜嘗邵平種，酒爲何侯倒。倦須槃礴臝，歸可倒著帽。欲去更少留，道人談藥草。
謝送宣城筆 黄庭堅
宣城變樣蹲雞距，諸葛名家捋鼠鬚。一束喜從公處得，千金求買市中無。漫投墨客摹科斗，勝與朱門飽蠹魚。愧我初非草玄手，不將閒寫吏文書。
王彥祖惠其祖黄州制草書其後 黄庭堅
脫略看時輩，諸君等發蒙。董狐常直筆，汲黯少居中。鵩入遷臣舍，烏號厭世弓。平生有嘉樹，猶起九原風。
送徐景道尉武寧二首  其一 黄庭堅
李苦少人摘，酒醇無巷深。當官莫避事，爲吏要清心。葛藟松千尺，寒泉綆百尋。公朝有汲引，吾子茂徽音。
送徐景道尉武寧二首  其二 黄庭堅
黄綬補一尉，還依水竹居。身隨南渡馬，書寄北來魚。風俗諳鄰並，艱難試事初。官閒莫歌舞，教子誦詩書。
杜似吟院二首  其一 黄庭堅
日長吟院無公事，燕入花開必有詩。莫道南風吹雁去，春來亦有北風時。
杜似吟院二首  其二 黄庭堅
吟院虛明如畫舫，想成檻外是長江。杜郎忽作揚州夢，雨带風沙打夜窗。
歲寒知松柏 黄庭堅
松柏天生獨，青青貫四時。心藏後凋節，歲有大寒知。慘淡冰霜晚，輪囷澗壑姿。或容螻蟻穴，未見斧斤遲。摇落千秋靜，婆娑萬籟悲。鄭公扶貞觀，已不見封彝。
效進士作觀成都石經 黄庭堅
成都九經石，歲久麝煤寒。字畫參工拙，文章可鑒觀。危邦猶勸講，相國校雕刊。羣盜煙塵後，諸生竹帛殘。王春尊孔氏，乙夜詔甘盤。願比求諸野，成書上學官。
送曹子方福建路運判兼簡運使張仲謀 黄庭堅
曹侯黄鬚便弓馬，從軍賦詩橫槊間。阿瞞文武如兕虎，遠孫風氣猶斑斑。昨解弓刀丞太僕，坐看收駒十二閑。遠方不異輦轂下，詔遣中使哀恫鰥。吾聞斯民病鹽策，天有雨露東南乾。謝君論河秉禹貢，詰難蠭起安如山。老郎不作患失計，凜然宜著侍臣冠。願公不落謝君後，江湖以南尚少寬。百城閱人如閱馬，泛駕亦要知才難。鹽車之下有絕足，敗羣勿縱爲民殘。官焙薦璧天解顔，瀹湯試春聊加餐。子魚通印蠔破山，不但蕉黄荔子丹。道逢使者漢郎官，清溪弭節問平安。天子命我參卿事，奮然相對亦可歡。迴波一醉嘲栲栳，山驛官梅破小寒。
戲贈曹子方家鳳兒 黄庭堅
揀芽入湯獅子吼，荔子新剝女兒頰。鳳郎但喜風土樂，不解生愁山疊疊。目如點漆射清揚，歸時定自能文章。莫隨閩嶺三年語，轉却中原萬籟簧。
次韵子瞻書黄庭經尾付蹇道士 黄庭堅
琅函絳簡蕊珠篇，寸田尺宅可蘄仙。高真接手玉宸前，女丁來謁粲六妍。金籥閉欲形完堅，萬物蕩盡正秋天。使形如是何塵緣，蘇李筆墨妙自然。萬靈拱手書已傳，傳非其人恐飛鶱。當付驪龍藏九淵，蹇侯奉告請周旋，緯蕭探手我不眠。
何氏悅亭詠柏 黄庭堅
澗底長松風雨寒，岡頭老柏顔色悅。天生草木臭味同，同盛同衰見冰雪。君莫愛清江百尺船，刀鋸來謀歲寒節。千林無葉草根黄，蒼髯龍吟送日月。
次韵答少章聞雁聽雞二首  其一 黄庭堅
平生絕少分甘處，身要從師萬事忘。霜雁叫羣傾半枕，夢回兄弟綵衣行。
次韵答少章聞雁聽雞二首  其二 黄庭堅
朝士聞雞常半途，朱門擁被不關渠。秦郎五起聽三唱，殘燭貪傳未見書。
伯父祖善耆老好學於所居紫陽溪後小馬鞍山爲放隠齋遠寄詩句意欲庭堅和之幸師友同賦率爾上呈 黄庭堅
樵入千巖靜，松含萬籟寒。兒童給行李，藜蓧對衣冠。小檻聊防虎，時來即解鞍。阿翁吹笛罷，懷昔淚相看。
題李十八知常軒 黄庭堅
身心如一是知常，事不驚人味久長。蓋世功名棋一局，藏山文字紙千張。無心海燕窺金屋，有意江鷗傍草堂。驚破南柯少時夢，新晴鼓角報斜陽。
次韵奉答吉鄰機宜 黄庭堅
黠虜乘秋屢合圍，上書公獨請偏師。庭中子弟芝蘭秀，塞上威名草木知。千里折衝深寄此，三衙虛席看除誰。與公相見清班在，仁祖重來築舊基。
題劉氏所藏展子虔感應觀音二首  其一 黄庭堅
人間猶有展生筆，佛事蒼茫煙景寒。常恐花飛蝴蝶散，明窗一日百回看。
題劉氏所藏展子虔感應觀音二首  其二 黄庭堅
羣盜挽弓江簸船，丹青當在普通前。誰能與作赤挽板，老筆猶堪壽百年。
李濠州挽詞二首  其一 黄庭堅
循吏功名兩漢中，平生風義最雍容。鱼遊濠上方云樂，鵩在承塵忽告凶。掛劍自知吾已許，脫驂不爲涕無從。百年窮達都歸盡，淮水空圍墓上松。
李濠州挽詞二首  其二 黄庭堅
禮數最優徐孺子，風流不減謝宣城。那知此別成千古，未信斯言隔九京。落日松楸陰隧道，西風簫鼓送銘旌。善人報施今如此，隴水長寒嗚咽聲。
寄忠玉提刑 黄庭堅
市骨蘄千里，量珠買娉婷。駑駘參逸駕，西子泣深屏。吾人材高秀，胸次列渭涇。嚴能喜劇部，持節按祥刑。萑蒲稍衰息，郡縣或空囹。讀書頭愈白，見士眼終青。今時斤斧地，虛次待發硎。早晚紫微禁，占來有使星。
次韵元日 黄庭堅
會朝四海登圖籍，絳闕清都想盛容。春色已知回寸草，霜威從此霽寒松。飲如嚼蠟初忘味，事與浮雲去絕蹤。四十九年蘧伯玉，聖人門戶見重重。
題大雲倉達觀臺二首  其一 黄庭堅
戴郎臺上鏡面平，達人大觀因我名。何時燕爵賀新屋，喚取竹枝歌月明。
題大雲倉達觀臺二首  其二 黄庭堅
瘦藤拄到風煙上，乞與遊人眼豁開。不知眼界闊多少，白鳥飛盡青天回。
送曹黔南口號 黄庭堅
摩圍山色醉今朝，試問歸程指斗杓。荔子陰成棠棣愛，竹枝歌是去思謠。陽關一曲悲紅袖，巫峽千波怨畫橈。歸去天心承雨露，雙魚來報舊賓僚。
十四弟歸洪州賦莫如兄弟四章贈行  其一 黄庭堅
惱人自作樂，休休莫莫莫。相看將白頭，止有不如昨。
十四弟歸洪州賦莫如兄弟四章贈行  其二 黄庭堅
北來哺慈烏，南歸護爾雛。昨夜雲飛雁，相隨我不如。
十四弟歸洪州賦莫如兄弟四章贈行  其三 黄庭堅
志欲收九族，別離乃同生。誰能成此意，惟有孔方兄。
十四弟歸洪州賦莫如兄弟四章贈行  其四 黄庭堅
大父無恙時，刻意教子弟。歸掃松楸下，淚我萬里涕。
以虎臂杖送李任道二首  其一 黄庭堅
走送書堂倚絳紗，瘦藤七尺走驚蛇。晴沙每要交頭拄，尋徧漁翁野老家。
以虎臂杖送李任道二首  其二 黄庭堅
未衰筋力先扶杖，能救衰年十二三。八百老彭嗟杖晚，可憐矍鑠馬征南。
題王居士所藏王友畫桃杏花二首  其一 黄庭堅
凌雲一笑見桃花，三十年來始到家。從此春風春雨後，亂隨流水到天涯。
題王居士所藏王友畫桃杏花二首  其二 黄庭堅
凌雲見桃萬事無，我見杏花心亦如。從此華山圖籍上，更添潘閬倒騎馿。
碾建溪第一奉邀徐天隠奉議并效建除體 黄庭堅
建溪有靈草，能蛻詩人骨。除草開三徑，爲君碾玄月。滿甌泛春風，詩味生牙舌。平斗量珠玉，以救風雅渴。定知胸中有，璀璨非外物。執虎探虎穴，斬蛟入蛟室。破鏡掛西南，夜闌清興發。危言諸公上，殊勝弄翰墨。成仁冒鼎鑊，聞已歸諫列。收汝救月弓，蛙腹當坼裂。開雲照四海，黄道行堯日。閉門斲車輪，出門同軌轍。
再作答徐天隠 黄庭堅
建德真樂國，萬里渺中州。除蕩俗氛盡，心如九天秋。滿船載明月，乃可與同游。平生期斯人，共挾風雅輈。定知詩客來，夜虹貫斗牛。執斧修月輪，鍊石補天陬。破的千古下，乃可泣曹劉。危柱鳴哀箏，知音初見求。成功在漏刻，堯舜去共吺。收此文章戲，往作活國謀。開納傾萬方，皇極運九疇。閉姦有要道，新舊隨才收。
重贈徐天隠 黄庭堅
建極臨萬邦，稽古陛下聖。除書日日下，有耳家相慶。滿意見升平，父老扶杖聽。平生所傳聞，似仁祖德性。定鼎百世長，橐弓四夷靜。執事當前朝，官冷殊未稱。破帽風敧敧，簡易不騎乘。危顛相扶持，泉石供嘲詠。成樂澗阿中，傲世似未敬。收潦下秋船，期公拜嘉命。開元貞觀事，身得見全盛。閉門長蓬蒿，或許老夫病。
以十扇送徐天隠 黄庭堅
人貧鵝雁聒鄰牆，公貧琢詩聲繞梁。坐客有氈吾不愛，暑榻無扇公自凉。黨錮諸生尊孺子，建安七人先偉長。遣奴送箑非爲好，恐有佳客或升堂。
戲呈田子平六言 黄庭堅
茸割即非茸割，肥羊自是肥羊。老夫纔堪一筯，諸生贊詠甘香。却歎佳人纖手，晚來應廢紅妝。荆州衣冠千戶，厚意獨有田郎。
荆州即事藥名詩八首  其一 黄庭堅
四海無遠志，一溪甘遂心。牽牛避洗耳，卧著桂枝陰。
荆州即事藥名詩八首  其二 黄庭堅
前湖後湖水，初夏半夏凉。夜闌鄉夢破，一雁度衡陽。
荆州即事藥名詩八首  其三 黄庭堅
千里及歸鴻，半天河影東。家人森戶外，笑擁白頭翁。
荆州即事藥名詩八首  其四 黄庭堅
天竺黄卷在，人中白髮侵。客至獨掃榻，自然同此心。
荆州即事藥名詩八首  其五 黄庭堅
垂空青幕六，一一排風開。石友常思我，預知子能來。
荆州即事藥名詩八首  其六 黄庭堅
幽澗泉石綠，閉門聞啄木。運柴胡奴歸，車前挂生鹿。
荆州即事藥名詩八首  其七 黄庭堅
雨如覆盆來，平地沒牛膝。回望無夷陵，天南星斗濕。
荆州即事藥名詩八首  其八 黄庭堅
使君子百姓，請雨不旋復。守田意飽滿，高壁掛龍骨。
太平州作二首  其一 黄庭堅
歐靚腰支柳一渦，小梅催拍大梅歌。舞餘片片梨花雨，奈此當塗風月何。
太平州作二首  其二 黄庭堅
千古人心指下傳，楊姝煙月過年年。不知心向誰邊切，彈盡松風欲斷絃。
送昌上座歸成都 黄庭堅
昭覺堂中有道人，龍吟虎嘯隨風雲。雨花經席冷如鐵，一縢日轉十二輪。寶勝蓬蒿荒小院，埋沒醯羅三隻眼。箇是江南五味禪，更往參尋莫擔板。
長沙留別 黄庭堅
折脚鐺中同淡粥，曲腰桑下把離杯。知君不是南遷客，魑魅無情須早回。
贈花光老 黄庭堅
浙江衲子靜無塵，箇箇莊嚴服飾新。何似乾明能效古，渠知北斗裏藏身。
題花光老爲曾公卷作水邊梅 黄庭堅
梅蕊觸人意，冒寒開雪花。遙憐水風晚，片片點汀沙。
濂溪詩 黄庭堅
溪毛秀兮水清，可飯羹兮濯纓，不漁民利兮又何有于名。絃琴兮觴酒，寫溪聲兮延五老以爲壽。蟬蛻塵埃兮玉雪自清，聽潺湲兮鑒澄明。激貪兮敦薄，非青蘋白鷗兮誰與同樂。津有舟兮蕩有蓮，勝日兮與客就閒。人聞拏音兮不知何處散髮醉，高荷爲蓋兮倚芙蓉以當伎。霜清水寒兮舟著平沙，八方同宇兮雲月爲家。懷連城兮佩明月，魚鳥親人兮野老同社而爭席。白雲蒙頭兮與南山爲伍，非夫人攘臂兮誰余敢侮。
牧童 黄庭堅
騎牛遠遠過前村，吹笛風斜隔壠聞。多少長安名利客，機關用盡不如君。
送人赴舉 黄庭堅
青衫烏帽蘆花鞭，送君歸去明主前。若問舊時黄庭堅，謫在人間今八年。
嗣深尚書弟晬日 黄庭堅
骨秀已知騏驥子，性仁端是鳳凰雛。不騰渥水稱神俊，應出岐山作瑞符。漸指家人知姓字，試看屏上識之無。乃翁斷獄多陰德，逕往高門待汝車。
讀謝安傳 黄庭堅
傾敗秦師琰與玄，矯情不顧驛書傳。持危又幸桓溫死，太傅功名亦偶然。
酌姨母崇德君壽酒 黄庭堅
日月行當壽星紀，仙人初出閬風時。欲將何物獻壽酒，天上千秋桂一枝。
謝五開府番羅襖 黄庭堅
疊送香羅淺色衣，著來春色入書帷。到家慈母驚相問，爲說王孫脫贈時。
雜吟 黄庭堅
城中蛾眉女，珂佩響珊珊。鸚鵡花間弄，琵琶月下彈。長歌三日繞，短舞萬人看。未必長如此，芙蓉不耐寒。
海棠 黄庭堅
海棠院裏尋春色，日炙蔫紅滿院香。不覺風光都過了，東窗渾爲讀書忙。
壓沙寺梨花 黄庭堅
壓沙寺後千株雪，長樂坊前十里香。寄語春風莫吹盡，夜深留與雪爭光。
和早秋雨中書懷呈張鄧州 黄庭堅
喜聞三徑被恩書，五馬來歌塞里閭。天上日清消螮蝀，海濱風靜復爰居。龜逢銜骨方爲鶻，蘭不當門亦見鋤。已發覆盆瞻睿聖，何因猶著故溪魚。
絕句 黄庭堅
富貴功名繭一盆，繰車頭緒正紛紛。肯尋冷淡做生活，定是著書揚子雲。
臨河道中 黄庭堅
村南村北禾黍黄，穿林入塢岐路長。據鞍夢歸在親側，弟妹婦女笑兩廂。甥姪跳梁暮堂下，惟我小女始扶牀。屋頭撲棗爛盈斗，嬉戲歡爭挽衣裳。覺來去家三百里，一園兔絲花氣香。可憐此物無根本，依草著木浪自芳。風煙雨露非無力，年年結子飄路傍。不如歸種秋柏實，他日隨我到冰霜。
和范廉 黄庭堅
一代功名醉，斯人尚獨醒。風霜寒慘淡，松柏後凋零。歲晚虛前席，天涯作使星。百城同緩带，列校聽橫經。汲直非刀筆，山翁識寧馨。愁思理前語，祠下柳陰庭。
從舅氏李公擇將抵京輔以歸江南初自淮之西猶未秋日思歸 黄庭堅
歸心摇摇若鞦带，哀操切切如蟬吟。百年雙鬢欲俱白，千里一書真萬金。
翌日阻雨次前韵 黄庭堅
愁雲垂垂雨淫淫，野館重賦思歸吟。老農那問客心苦，但喜粟粒如黄金。
五老亭 黄庭堅
白髮蒼髯五老人，德雖不孤世無鄰。松風忘味同戴舜，梅雨蒙頭非避秦。築亭風流二千石，此老入謁官不嗔。一樽相對是賓友，學得養生通治民。
答余洪範 黄庭堅
倒海弄明月，伐山茹芝英。婆娑一世間，浩蕩懷友生。佳人貂襜褕，眉宇秋江晴。胸懷府萬物，器識謝羣英。贈我白雪絃，此意少人明。別懷數弦望，相思何時平。猶憶把樽酒，夜談盡傳更。
即來 黄庭堅
先去豈長別，後來非久親。新墳將舊冢，相次似魚鱗。茂陵誰辨漢，驪山詎識秦。千里與昨日，一種併成塵。定知今世士，還是昔時人。烏用取他骨，復持埋我身。
奉答固道 黄庭堅
平生湖海魚竿手，强學來操製錦刀。末俗相看終眼白，古人不見想山高。未乘春水歸行李，儻得閒官去坐曹。自是無能欲樂爾，煩君錯爲歎賢勞。
奉答聖思講論語長句 黄庭堅
簿領文書千筆禿，公庭嚚訟百蟲鳴。時從退食須臾頃，喜聽鄰家諷誦聲。觀海諸君知浩渺，學山他日看崇成。暮堂吏退張燈火，抱取魯論來講評。
題覺海寺 黄庭堅
爐香滔滔水沈肥，水遶禪牀竹遶溪。一段秋蟬思高柳，夕陽原在竹陰西。
梅花 黄庭堅
障羞半面依篁竹，隨意淡妝窺野塘。飄泊風塵少滋味，一枝猶傍故人香。
題太和南塔寺壁 黄庭堅
熏爐茶鼎暫來同，寒日鴉啼柿葉風。萬事盡還杯酒裏，百年俱在大槐中。
和答君庸見寄別時絕句 黄庭堅
看鏡白頭知我老，平生青眼爲君明。舞姝別後閒珠履，已報絲蟲網玉笙。
寄劉泗州 黄庭堅
生天生地常爲主，此事惟應作者知。康濟小民歸一臂，屈伸由我更由誰。
平原郡齋二首  其一 黄庭堅
生平浪學不知株，江北江南去荷鋤。窗風文字翻葉葉，猶似勸人勤讀書。
平原郡齋二首  其二 黄庭堅
成巢不處避歲鵲，得巢不安呼婦鳩。金錢滿地無人費，一斛明珠薏苡秋。
題邢惇夫扇 黄庭堅
黄葉委庭觀九州，小蟲催女獻功裘。金錢滿地無人費，百斛明珠薏苡秋。
絕句贈初和甫 黄庭堅
處士孤懷少往還，平時一刺字多漫。能容著帽揮談拂，可見高人禮數寬。
次韵清虛同訪李園 黄庭堅
年來高興滿蓴絲，寒薄春風駘蕩時。稍見燕脂開杏萼，已聞香雪爛梅枝。老逢樂事心猶壯，病得新詩和更遲。何日聯鑣向金谷，擬追仙翼到瑶池。
次韵清虛 黄庭堅
地遠城東得得來，正如湖畔昔銜盃。眼中故舊青常在，鬢上光陰綠不回。歸去汴橋三鼓月，相思梁苑一枝梅。我閒時欲從君醉，爲備芳醪更滿罍。
次韵清虛喜子瞻得常州 黄庭堅
喜色侵淫動搢紳，俞音下報謫仙人。驚回汝水間關夢，乞與江天自在春。罨畫初游冰欲泮，浣花何處月還新。凉州不是人間曲，佇見君王按玉宸。
次韵公秉子由十六夜憶清虛 黄庭堅
九陌無塵夜際天，兩都風物各依然。車馳馬逐燈方鬧，地靜人閒月自妍。佛館醉談懷舊歲，齋宮詩思鎖今年。但聞公子微行去，門外驊騮立繡韉。
訪趙君舉 黄庭堅
朔風吹雪滿都城，曉踏驊騮訪玉京。相引槽頭看春酒，細流三峽夜泉聲。
和王明之雪 黄庭堅
金母紫皇開壽域，煉成天地一爐沙。千花亂發春無耐，萬井交光月未斜。貧巷有人衣不纊，北窗驚我眼飛花。歌樓處處催沽酒，誰念寒生泣白華。
題子瞻墨竹 黄庭堅
眼入毫端寫竹真，枝掀葉舉是精神。因知幻物出無象，問取人間老斲輪。
觀秘閣蘇子美題壁及中人張侯家墨跡十九紙率同舍錢才翁學士賦之 黄庭堅
仁祖康四海，本朝盛文章。蘇郎如虎豹，孤嘯翰墨場。風流映海岱，俊鋒不可當。學書窺法窟，當代見崔張。銀鉤刻琬琰，蠆尾回縑緗。擢登羣玉府，臺閣自生光。春風吹曉雨，禁直夢滄浪。人聲市朝遠，簾影花光凉。秋河湔筆研，怨句挾風霜。不甘老天祿，試欲叫未央。小臣膽如斗，侏儒俸一囊。請提師十萬，奉辭問犬羊。歸鞍飲月支，伏背笞中行。人事多乖迕，南遷浮夜航。此時調玉燭，日行中道黄。柄臣似牛李，傾奪謀未臧。魯酒圍邯鄲，老龜禍枯桑。兼官百郡邸，報賽用歲常。招延青雲士，共醉椒糈觴。俗客避白眼，傲歌舞紅裳。謗書動宸極，牢戶繫桁楊。一網收冠蓋，九原人走藏。庖丁提刀立，滿志無四旁。論罪等饕餮，囚衣禦方良。姑蘇麋鹿畽，風月在書堂。永無湔祓期，山鬼共幽篁。萬戶封侯骨，今成狐兔岡。邇來四十年，我亦校書郎。雄文終膾炙，妙墨見垣牆。高山仰豪氣，崢嶸乃不亡。張侯開詩卷，詞意尚軒昂。草書十紙餘，雨漏古屋廊。誠知千里馬，不服萬乘箱。遂令駕鼓車，此豈用其長。事往飛鳥過，九原色莽蒼。敢告大鈞手，才難幸扶將。
題文潞公黄河議後 黄庭堅
澶淵不作渡河梁，由是中原府庫瘡。白首丹心一元老，歸來高枕夢河隍。
題宗室大年畫二首  其一 黄庭堅
水色煙光上下寒，忘機鷗鳥恣飛還。年來頻作江湖夢，對此身疑在故山。
題宗室大年畫二首  其二 黄庭堅
輕鷗白鷺定吾友，翠柏幽篁是可人。海角逢春知幾度，卧遊到處總傷神。
題燕邸洋川公養浩堂畫二首  其一 黄庭堅
蕭寺吟雙竹，秋醪薦二螯。破塵歸騎速，橫日雁行高。
題燕邸洋川公養浩堂畫二首  其二 黄庭堅
擁膝度殘臘，攀條驚早春。陳郎浮竹葉，著我北歸人。
題劉法直詩卷 黄庭堅
往日劉隨州，作詩驚諸公。老兵睨前輩，欺詆阮嗣宗。才卿望長卿，歲數未三百。豈其苗裔耶，詩句侵唐格。慨然古人風，乃作逐客篇。朝廷重九鼎，政欲多此賢。虎豹九關嚴，漂零落閒處。空餘三百篇，不隨夜臺去。
送莫郎中致仕歸湖州 黄庭堅
霅上多高士，君今又乞身。中年謝事客，白日上昇人。靜泛苕溪月，閒嘗顧渚春。滔滔夜行者，能不愧清塵。
雜詩 黄庭堅
迷時今日如前日，悟後今年似去年。隨食隨衣隨事辦，誰知佛印祖師禪。
明叔惠示二頌  其一 黄庭堅
山川圍宴坐，日月轉庭隅。般若尋常事，如來卧起俱。多聞成外道，只是守凡夫。欲聽虛空教，須彌作鼓桴。
明叔惠示二頌  其二 黄庭堅
平生討經論，苦行峻廉隅。僞契已無分，買山雲自如。身爲廊廟宰，夢作種田夫。欲辨身兼夢，還如鼓與桴。
與黔倅張茂宗 黄庭堅
靜居門巷似烏衣，文采風流衆所歸。別乘同來二千石，化民曾寄十三徽。寒香亭下方遺愛，吏隠堂中已息機。暫與計司參婉畫，百城官吏借光輝。
次韵任道雪中同游東臯之作 黄庭堅
四海方嗷嗷，我奔走獨勞。停舟近北渚，扶杖步東臯。霜落瘦石骨，水漲腐溪毛。更有山陰興，能無秦復陶。
戲用題元上人此君軒詩韵奉答周彥起予之作病眼空花句不及律書不成字 黄庭堅
此道沈霾多歷年，喜君占斗斸龍泉。我學淵明貧至骨，君豈有意師無絃。瀟灑侯王非爵命，道人胸中有水鏡。霜鐘堂下明月前，枝枝雪壓如懸磬。敝帚不掃舍人門，如願不謁青洪君。來聽道人寫風竹，手弄霜鐘看白雲。平生竊聞公子舊，今日誰舉賈生秀。未知束帛何當來，但有一筇相倚瘦。欲截老龍吟夜月，無人處爲江山說。中郎解賞柯亭椽，玉局歸時君爲傳。
和蒲泰亨四首  其一 黄庭堅
我已人間無所用，鬢飄霜雪眼生花。東坡兄弟來雖晚，折箭堪除蝕月蛙。
和蒲泰亨四首  其二 黄庭堅
東坡海上無消息，想見驚帆出浪花。三十年來世三變，幾人能不變鶉蛙。
和蒲泰亨四首  其三 黄庭堅
玉座天開旋北斗，清班鳥散落餘花。有人難立百官上，不爲廟中羔兔蛙。
和蒲泰亨四首  其四 黄庭堅
栽竹養松人去盡，空聞道士種桃花。昨來一夜驚風雨，滿地殘紅噪暮蛙。
奉謝泰亨送酒 黄庭堅
風掃三峨山外雨，霜摧五柳宅邊花。非君送酒添秋睡，可耐東池到曉蛙。
和東坡送仲天貺王元直六言韵五首  其一 黄庭堅
仲子霣霜殺草，風流無地寄言。王君攀鱗附翼，禮義端能不騫。
和東坡送仲天貺王元直六言韵五首  其二 黄庭堅
不怨子堂堂去，蓋念君得得來。家藏會稽妙墨，晚歲喜識方回。
和東坡送仲天貺王元直六言韵五首  其三 黄庭堅
兩公六字語妙，獨我一雙眼明。筆似出林鳥翼，詩如落澗泉聲。
和東坡送仲天貺王元直六言韵五首  其四 黄庭堅
老憶夷門老將，當年許我忘年。博學似劉子政，清詩如孟浩然。
和東坡送仲天貺王元直六言韵五首  其五 黄庭堅
天子文明濬哲，今年不次用人。九原埋此佳士，百草無情自春。
元師自榮州來追送余于瀘之江安綿水驛因復用舊所賦此君軒詩韵贈之并簡元師法弟周彥公 黄庭堅
歲行辛巳建中年，諸公起廢自林泉。王師側聞陛下聖，抱琴欲奏南風絃。孤臣蒙恩已三命，望堯如日開金鏡。但憂衰疾不敢前，眼前黑花耳聞磬。豈如道人山繞門，開軒友此歲寒君。能來作詩賞勁節，家有曉事揚子雲。籜龍森森新間舊，父翁老蒼孫子秀。但知戰勝得道肥，莫問無肉令人瘦。是師胸中抱明月，醉翁不死起自說。竹影生凉到屋椽，此聲可聽不可傳。
木龜亭留題 黄庭堅
南臺西路木龜坊，乃是靈蛙贔屭藏。從此改名杉蚵蚾，恐來吞月直須防。
題羅公山古柏庵二首  其一 黄庭堅
塵埃奔走尚飄蓬，想聽庵頭老柏風。會向天階乞衰晚，住庵長作主人翁。
題羅公山古柏庵二首  其二 黄庭堅
千年鹿死尚精神，睡足蒼龍半屈伸。百年妖狐住不得，箇中曾卧謫仙人。
書東坡畫郭功父壁上墨竹 黄庭堅
郭家髹屏見生竹，惜哉不見人如玉。凌厲中原草木春，歲晚一棋終玉局。巨鼇首戴蓬萊山，今在瓊房第幾間。
史天休中散挽詞 黄庭堅
光祿九男君獨秀，賦名幾與景仁班。淹留州縣看恬默，出入風波笑險艱。遺愛蜀中三郡有，退身林下十年閒。山川英氣消磨盡，昨日華堂作土山。
宋夫人挽詞 黄庭堅
往歲塗宮暗碧紗，傾城出祖路人嗟。松柟峰下遷華寢，雪月光中咽曉笳。有子今爲二千石，同州才數兩三家。兒孫滿地厥衣舉，不見歸時桃李華。
贈法輪齊公 黄庭堅
法輪法眷有齊公，曾探斑斑虎穴中。不必老夫親到也，自然千里便同風。
贈益陽成之主簿  其一 黄庭堅
兩祖門中種陰德，名塞四海世有人。諸兒莫斷詩書種，解有無雙聳搢紳。
贈益陽成之主簿  其二 黄庭堅
人間卿相何足道，胸次詩書要不忘。男兒邂逅起屠釣，何如林下日月長。
題李亮功家周昉畫美人琴阮圖 黄庭堅
周昉富貴女，衣飾新舊兼。髻重髮根急，妝薄無意添。琴阮相與娛，聽絃不觀手。敷腴竹馬郎，跨馬欲折柳。
信中遠來相訪且致今歲新茗又枉任道寄佳篇復次韵呈信中兼簡任道 黄庭堅
安坐一柱觀，立遣十年勞。玄圭于我厚，千里來江臯。松風轉蟹眼，乳花明兔毛。何如浮大白，一舉醉陶陶。
和柳子玉官舍十首 心適堂 黄庭堅
一屏一榻無俗塵，左置枯桐右開易。重門不閉誰往還，明月清風是相識。
和柳子玉官舍十首 思山齋 黄庭堅
吳兒心著吳山深，滿目終南不開慰。有時蟬蛻書几邊，夢到五湖千里外。
和柳子玉官舍十首 小池 黄庭堅
清泉數斛關幽事，生見鏡中魚往來。浮萍蝕盡秋月面，霜爲一磨如匣開。
和柳子玉官舍十首 新泉 黄庭堅
牆根新冽寒泉眼，風廊一股來泠泠。燈花夜半知我喜，恰是舊山穿石聲。
和柳子玉官舍十首 竹塢 黄庭堅
筍隨人意疏處生，清風如歸自來去。雖然不與俗子期，陰過鄰家亦銷暑。
和柳子玉官舍十首 土榻 黄庭堅
榻前鼓吹蛙一部，榻上古木吟風雨。客來相倚竹根眠，免令不解陳登去。
和柳子玉官舍十首 怪石 黄庭堅
山阿有人著薜荔，庭下縛虎眠莓苔。手磨心語知許事，曾見漢唐池館來。
和柳子玉官舍十首 茴香 黄庭堅
鄰家爭插紅紫歸，詩人獨行齅芳草。叢邊幽蠹更不凡，蝴蝶紛紛逐花老。
和柳子玉官舍十首 蜜蜂 黄庭堅
秋成想見香租人，菊露風膠蜜幾脾。日日山童掃紅葉，蜂衙知是主人歸。
和柳子玉官舍十首 芭蕉 黄庭堅
有底春風能好事，解持刀尺翦青天。知君新得草書法，旋卷碧雲供小牋。
流水  其一 黄庭堅
一溪之水，可涉而航。人不我直，我猶力行。
流水  其二 黄庭堅
一溪之水，不杠而涉。濡首中流，汝嗟何及。
流水  其三 黄庭堅
湯湯流水，可以休兮。嗟行之人，則濯足兮。
虎號南山  其一 黄庭堅
虎號南山，北風雨雪。百夫莫爲，其下流血。相彼暴政，幾何不虎。父子相戒，是將食汝。
虎號南山  其二 黄庭堅
伊彼大吏，易我鰥寡。矧彼小吏，取桎梏以舞。念昔先民，求民之瘼。今其病之，言置於壑。
虎號南山  其三 黄庭堅
出民于水，惟夏伯禹。今俾我民，昏墊平土。豈弟君子，伊我父母。不念赤子，今我何怙。嗚呼旻天，如此罪何苦。
采菊  其一 黄庭堅
南山有菊，于采其英。誰從汝往，視我惸惸。伊時之人，誰適有比。不與我謀，不知其已。
采菊  其二 黄庭堅
薄言采之，遵彼山曲。汝來遲遲，去我何速。伊時之人，誰適與同。不與我好，殆其覯凶。
采菊  其三 黄庭堅
江漢滔滔，有楫有杭。誰以濟此，中流且風。嗟爾君子，時處時默。微雲反覆，無傷爾足。
新凉示同學 黄庭堅
西風先自無消息，忽上青林報秋色。天高月明露泥泥，團扇已從蛛網織。蛩螿何苦不自聊，入我夜牀鳴唧唧。似言冰雪催授衣，今者不樂君髮白。春深花落病在牀，永夏過眼等虛擲。卷簾昨暮得新凉，空堂呼燈照几席。豈無熟書試一讀，欲似平生不相識。今日明日相尋來，百年青天過鳥翼。夜闌歎息仰屋梁，廢弃寢膳思無益。吾徒奈何縱嫚遊，君不見禹重寸陰輕尺璧。
宿山家效孟浩然 黄庭堅
秋陽沈山西，委照藩落下。霧連雲氣平，濛濛翳中野。空村晚無人，一二小蝸舍。老翁止客宿，喬木縻我馬。松爐依稀煙，槁竹照清夜。幽泉抱除鳴，生涯渺瀟灑。翁家炊黄粱，殺雞延食罷。問余所從誰，庸詎學丘也。投身解世紛，恥問老農稼。予生久邅回，百累未一謝。斑斑吾親髮，弟妹逼婚嫁。無以供甘旨，何緣敢閑暇。安得釋此懸，相從老桑柘。
病懶 黄庭堅
病懶不喜出，收身卧書林。縱觀百家語，浩渺半古今。空蒙象外意，高大且閎深。聞有居覆盆，豈能逃照臨。一馬統萬物，八還見真心。迺知善琴瑟，先欲絕絃尋。
宿靈湯文室 黄庭堅
臨池濯吾足，汲水濯吾纓。塵埃一謝去，神與體俱清。月明漸映簷東出，置枕東床夜蕭瑟。更無俗物敗人意，唯有清風入吾室。
戲贈諸友 黄庭堅
駑駘無長塗，一月始千里。驊騮嘶清風，祇在一日耳。詩酒廢書史，諸友勿自疑。甯爲駑駘懶，當效驊騮嘶。疏水必有源，析薪必有理。不須明小辨，所貴論大體。生死命有制，富貴天取裁。儻能領真意，何有於我哉。討論銷白日，聖知在黄卷。自此宜數來，作詩情繾綣。
午寢 黄庭堅
讀書常厭煩，燕處意坐馳。動靜兩不適，塵勞敗天倪。目昏生黟花，耳聵喧鼓鼙。沈憂愁五神，倦劇委四支。不聊終日堪，況乃久遠期。投書曲肱卧，天游從所之。是身入華胥，彷彿勝初時。春蠶眠巨箔，夏蜩化枯枝。今之隠几者，豈有異子綦。覺寐須臾閒，良亦休我疲。迺知大覺夢，蓋此德之歸。誰爲今日是，二十二年非。
題徐氏姑壽安君壽梅亭 黄庭堅
大鶵銜枚來作亭，小鶵銜實來種花。兩鶵反哺聲查查，慈烏髮白爾成家。梅梁丹青射寒日，梅英飛雪點親髮。二鶵同味如春酒，壽親一笑宜長久。金玉滿堂空爾爲，有親舉酒世上稀。生育劬勞安可報，折梅傾酒著斑衣。
次韵叔父臺源歌 黄庭堅
吾家叔度天與閑，晚喜著書如漆園。臺平舊基水發源，但聞淙淙下林巒。一朝斬木見萬象，吞若雲夢胸中寬。漱滌泥沙出山骨，混沌鑿竅物狀完。茶甘酒美汲雙井，魚肥稻香派百泉。暑風披襟著菡萏，夜月洗耳聽潺湲。時從甥姪置樽俎，此地端正朝諸山。除書謗書兩不到，紫煙白雲深鎖關。鄉人訟爭請來决，到門懷慚相與還。呼兒理琴蕩俗氣，果在巢由季孟間。
息暑巖 黄庭堅
水墨古畫山石屏，雷起龍蛇枯木藤。石囊嵌空自宮室，六月卷簟來曲肱。松風琴瑟心可寫，水寒瓜李嚼明冰。却登夏畦視耘耔，烘顔炙背棲蒼蠅。聞道九衢塵作霧，烏靴席帽如饋蒸。歸嘗玉粒不敢飽，高車駟馬何能乘。
博山臺 黄庭堅
宮亭只說香爐峰，此地今見博山臺。紫煙孤起麗朝日，定是海山飛得來。化工造物能神奇，不必驚世出蓬萊。千年隠淪被昭洗，博山我勸爾一杯。先生髮白足力强，遙思秋風醉幾回。童兒數修掃洒職，莫使石面霑塵埃。
潯陽江口阻風三日 黄庭堅
枯桑最知天風高，旅人更覺時序迫。去年解官出北門，猶纜江船依賈客。狙公七芧富貴天，喜四怒三俱可憐。湖口縣前教戰鼓，聲到潯陽渡頭船。
過百里大夫冢 黄庭堅
行客抱憂端，況復思古人。何年一丘土，不見石麒麟。斷碑略可讀，大夫身霸秦。虞公納垂棘，將軍西問津。安知五羊皮，自粥千金身。末俗工媒糵，浮言妬道真。幸逢孟軻賞，不愧微子魂。
蒲城道中寄懷伯氏 黄庭堅
北征無百里，日力不暇給。山重鳥影盡，露下月華濕。寒憶共被眠，屢成回馬立。豈如同巢鳥，莫夜得安集。
舟子 黄庭堅
黄須客子居水濱，水行水宿忘冬春。莽渺三江五湖外，短船無地不知津。弓彎夜月射鳴雁，舷繫曉風歌采蘋。時望青旗沽白酒，醉煮白魚羹紫蓴。平生未識州縣路，鷗鳥蒹葭成四鄰。市人誘我利三倍，輟棹一出幾危身。古來有道處漁釣，豈與荷擔爲儓臣。欲論舊業誰知者，滿地車輪來往塵。言歸明月滄波上，依舊操舟妙若神。
思賢 黄庭堅
楊家事業絕當時，百家疏通問不疑。高文大冊書鴻烈，潤色論思禁林傑。堂堂司直社稷臣，諫有用否不辱身。勁氣坐中掩虎口，忠言天上嬰龍鱗。忍能持祿保卒歲，歸去求田問四鄰。今時此事久索漠，吾恐九原公可作。我來回首行路難，城郭參差夕照閒。風急饑烏噪喬木，孤墳牢落具茨山。
漫尉 黄庭堅
豫章黄魯直，既拙又狂癡。往在江湖南，漁樵乃其師。腰斧入白雲，揮車棹清溪。虎豹不亂行，鷗鳥相與嬉。遇人不崖異，順物無瑕疵。不知愛故厭，不悔爲人欺。晨朝常漫出，莫夜亦漫歸。漫尉葉公城，漫撫病餘黎。不纂非己事，不趨非吾時。人駡狂癡拙，魯直更喜之。或請陳漫尉，壽尉蒲萄巵。酒行激懦氣，攘袂起哨規。君子守一官，烏肯苟簡爲。奈何如秋葭，信狂風離披。漫行恐汙德，漫止將敗機。漫默買猜謗，漫言來詬譏。漫尉謝答客，願客深長思。漫行無軌躅，漫止無馽鞿。漫默怨者寡，漫言知者希。吾生漫叟後，不券與之齊。於戲獨如子，因使目爲眉。强顔不計返，乾坤一醯雞。崑崙視糟垤，既化不自知。悔吝雖萬塗，直道甚坦夷。覆轍索孤竹，奔車求仲尼。以旌招虞人，賤者不肯尸。玉潤安可涸，日光安可緇。斯言出繫表，當以罔象窺。賦分有自然，那用時世移。吾漫誠難改，盡醉不敢辭。
按田 黄庭堅
河水積崢嶸，山雪晴索寞。幽齋怯寒威，況復出城郭。馬爲蝟毛縮，人歎狐裘薄。淤泥虎跡交，叢社烏聲樂。橋經野燒斷，崖值天風落。洩雲迷鴻濛，戴石瘦犖嶨。攀緣若登天，扶服如入橐。窮幽至河麋，落日更槃礴。新民數十家，飄寓初棲託。壯産無惰農，荒榛盡開鑿。臨流遣官丁，悉使呼老弱。恩言諭官意，鄣水陂可作。春秧百頃毬，秋報千倉穫。掉頭笑應儂，吾麥自不惡。麥苗不爲稻，誠恐非民瘼。不知肉食者，何必苦改作。我行疲鞍馬，且用休羈絡。艱難相顧歎，共道折腰錯。勢窮不得已，來自取束縛。月明夜蕭蕭，解衣寬带索。卧看雲行天，北斗掛屋角。析薪爨酒鼎，興至且相酌。
送蘇太祝歸石城 黄庭堅
蘇侯恃才頗跌宕，常欲立談取將相。風期家世非一朝，於我今爲丈人行。偶然把酒葉公城，胸懷披盡能謔浪。畫燭如椽吐白虹，花枝圍坐紅相向。夜如何其不忍起，風吹日照離筵上。醉中一笑揮萬金，眼前快意誠爲當。僕夫結束底死催，馬翻玉勒嘶歸鞅。南驅面有千里塵，道遠回首幾惆悵。漢陽津上游女多，何日石城蕩兩槳。莫倚盧家有莫愁，便成翻手辜前賞。
寄季張 黄庭堅
園中看笋已成竹，階下種槐還得陰。出門望君車馬絕，臨水問信鯉魚沈。贈君以匠石斸泥之利器，淵明無絃之素琴。此書到日可歸來，思子妙質爲知音。
贈陳公益 黄庭堅
陳子善學問，正色鉏其驕。束身居言前，析理在意標。心隨出處樂，性與寂寞超。安安而雅雅，不以行險徼。王良馭驥子，冉弱六轡調。自吾與之遊，忘味如聞韶。志道斯近神，莊生說承蜩。顧恐陳子止，誰能中道要。我求一飯飽，黄綬强折腰。取舍不由己，悲哉馬銜鑣。長嘯天地閒，搔首獨無聊。雅約青山雲，伊人與逍遙。有如渝此盟，白日尚昭昭。平時多英豪，楚楚在本朝。吾徒固長物，分當老簞瓢。
將歸葉先寄明復季常 黄庭堅
初日照屋山，好鳥哢簷角。卷簾吏却掃，齋舍寒蕭索。呼兒篘春醪，期與夫子酌。簡書驅我出，衝雪凍兩脚。莫行星輝輝，曉起雞喔喔。青煙過空村，商旅無遠橐。豈不欲少留，王事苦敦薄。平生白眼人，今日折腰諾。可憐五斗米，奪我一溪樂。公等何逍遙，睥睨寄講學。談犀振清風，棋局落秋雹。雲陰愁濛鴻，山路險犖确。慎無告歸軒，使我數日惡。羸驂逆歸心，旋濘蹶霜濼。悲嘶惜鄣泥，短箠冷難捉。南征喜氣動，迎面蛛絲落。買網鱠金橙，歸償炊黍約。
送張仲謀 黄庭堅
竹雞相呼泥滑滑，夜雨連明溪漲闊。門前馬作遠行嘶，迺是張侯來訪別。入門下馬未暖席，猛如秋鷹欲飛掣。黄花可浮惜別杯，官沽苦酸不堪設。張侯少年氣高秀，太華孤峰带冰雪。袖中日日有新詩，正與秋蟲同一律。吏曹不能弄以事，太尉家兒盡英悊。窮愁寂寞雙鳬縣，唯子可輸肝膽說。遊君宮室如芝蘭，於我弟兄比瓜葛。相親更覺相去難，挽斷衫袖不忍訣。緬懷君家方盛時，迺翁屢把連城節。北使初隨富亳州，萬死弗顧探虎穴。煌煌忠槩奬王命，汝等於今仕朝列。稍開塞上秋草黄，螗螂怒臂當車轍。將軍西擁十萬師，謀士各伸三寸舌。胡不還家讀父書，上疏論兵款天闕。燕然山石可磨鎸，誰能禦子勒勳伐。功業未成且自愛，早寄書來慰饑渴。
擬君子法天運 黄庭堅
君子法天運，不言行四時。提提無近功，成歲乃可知。明窺秋毫端，耳察穴蟻爭。羣材極爲力，陰拱收視聽。三辰從昏明，萬物安性命。因時有更張，斟酌如斗柄。細人趨眼前，翻手覆手閒。狂風吹長林，何枝鳥能安。須臾誠快意，狼籍不可言。
傷歌行四首  其一 黄庭堅
草木摇落天沉陰，蟋蟀爲我商聲吟。高明從來畏鬼瞰，貧賤不能全孝心。蚤知義利有輕重，積羽何翅一鉤金。莫悲歸妹無錦繡，但願教兒和瑟琴。
傷歌行四首  其二 黄庭堅
孟氏至誠通竹笋，姜詩純孝感淵魚。古人常欲養志意，君子不唯全髮膚。有妹言歸奉箕帚，仰誰出力助葭莩。等閒親鬢貧中白，自悔從來色養疏。
傷歌行四首  其三 黄庭堅
諸妹欲歸囊褚單，值我薄宦多艱難。爲吏受賕恐得罪，啜菽飲水終無懽。永懷遂休一夜夢，誰與少緩百憂端。古人擇婿求過寡，取婦豈爲謀饑寒。
傷歌行四首  其四 黄庭堅
伯夷不食周武粟，程嬰可託趙氏孤。死者復生欲無愧，受遺歸妹況在予。經營百事失本意，跬步尋常畏簡書。人閒若有不稅地，判盡筋力終年鋤。
行行重行行贈別李之儀 黄庭堅
行行重行行，我有千里適。親交愛此別，勸我善眠食。惟君好懷抱，高義動顔色。贈子青琅玕，結以永弗諼。拭目仰盛德，洗心承妙言。子道甚易行，易行乃難忘。虛名織女星，不能成文章。微君好古學，尚誰發予狂。事親見不足，擇友知無方。大聖急先務，君其愛穨光。外將周物情，中不敦己道。以客從主人，辨之苦不早。行身居言前，悟理在意表。苟能領斯會，大自足諸小。勿念一朝患，勿忘終身憂。忠誠照屋漏，萬物將自求。此道不予欺，實吾聞之丘。羣居行小慧，宴笑奉樽俎。益友來在門，疏拙不見取。誰不聞此風，去君鴻鵠舉。
春思 黄庭堅
花柳事權輿，東風剛作惡。啟明動鐘鼓，睡著初不覺。簡書催秣馬，行路如徇鐸。看雲野思亂，遇雨春衫薄。今日非昨日，過眼若飛雹。光陰行晼晚，吾事益落莫。閑尋西城道，倚杖俯墟落。村翁逢寒食，士女飛綵索。平生感節物，始悟身是客。搔首念江南，拏船趁鸂鶒。夷猶揮釣車，清波舉霜鯽。黄塵化人衣，此計誠已錯。百年政如此，豈更待經歷。
戲答公益春思二首  其一 黄庭堅
能狂直須狂，會意自不惡。蚤知筋力衰，此事屬先覺。公詩應鍾律，豈異趙人鐸。我爲折腰吏，王役政敦薄。文移亂似麻，期會急如雹。賦斂及逋逃，十九被木索。公思當此時，清興何由作。前日東山歸，花如萎莎落。徑欲共公狂，知命知此樂。公家胡蜀葵，雖晚尚隠約。晴明好天氣，蹔對亦愜適。妝恨朱粉輕，舞憐衫袖窄。衣襦相補紉，天吳亂鸂鶒。草茅多奇士，蓬蓽有秀色。西施逐人眼，稱心最爲得。食魚誠可口，何苦必魴鯽。清狂力能否，人生天地客。不者尚能來，南窗理塵迹。草玄續周書，揲策定漢歷。有意許見臨，爲公酤一石。
戲答公益春思二首  其二 黄庭堅
昔人有真意，政在無美惡。微言見端緒，垂手延後覺。大聲久輟響，誰繼夫子鐸。長笑二南閒，斯道公不薄。性懷如珮環，詩筆若隕雹。前篇戲調公，深井下短索。子雲最清浄，亦動解嘲作。光塵貴和同，玉石尚磊落。衆人開眼眠，公獨寤此樂。昔在西宮遊，初非朝夕約。邂逅二三子，蛾眉能勸客。坐嫌席閒疏，酒恨盞底窄。驪駒我先返，看朱已成碧。況聞公等醉，歌舞恣所索。舞餘必纏頭，歌罷皆舉白。清狂稍稍出，應節自不錯。譬如觀俳優，誰能不一噱。何爲苦解紛，迺似自立敵。人生忽遠行，車馬無歸迹。黄粱一炊頃，夢盡百年歷。弃置勿重陳，虛心待三益。
衆人觀俳優 黄庭堅
衆人觀俳優，誠有可笑時。侏儒笑人後，所笑動未知。非桀是堯舜，諸生同一詞。不能解其會，何笑侏儒爲。桓公方讀書，輪扁釋斧鑿。借問作書人，已歸蒿里宅。至精固不傳，所說乃糟粕。使道如懷珍，分我贍人貧。人將遺朋友，誰不獻君親。喁喁來噍食，泯泯去游魂。昭穆才弟兄，愚智已子孫。愚游智者籠，智受萬物役。奔奔相後先，成則自爲德。勞神不知疲，求所不能知。深心著文字，有如鳥粘黐。敗新爲故袴，何獨鄭人妻。鵠卵待啄菢，自憐非荆雞。誰能起千載，化此故紙癡。
次韵任公漸感梅花十五韵 黄庭堅
花信風來自伊洛，稍稍花光上林薄。經年病骨怯輕寒，裁就春衫不勝著。纍纍牆底卧虛樽，醉鄉何處尋城郭。小軒假寐遊華胥，萬籟無聲燈寂寞。落梅新詩入吾手，驚起詩魔如發愕。高文逸氣天馬趨，尾端尚許青蠅託。坐恐句芒弃我歸，看花不及空紫萼。生前常苦不自閑，芻豢縻人受羈絡。我嗟卒歲敝鞍韉，風敗衣裾塵滿橐。輕裘緩带多公暇，公獨奈何猶不樂。公言少年豈易知，鳳屏翠幔愁蕭索。蚤從琪樹折春飈，每見新詩淚雙落。勸公且共飲此酒，酒令雖嚴莫嗔虐。時翻舞袖間清歌，日薦南蓴羹北酪。花開莫問醜與妍，隨分眼前罄杯酌。不須憔悴減腰圍，也學東陽沈侯約。
答王晦之見寄 黄庭堅
臨西風，動商歌。故人別來少書信，爲問故人今若何。白雲濛濛迷少室，明月耿耿照秋河。可憐此月幾回缺，空城每見傷離別。郵筒朝解得君詩，讀罷凉飈奪炎熱。嗟乎晦之遣詞，長於猛健，故意淡而孤絕。有如怒流雲山三峽泉，亂下龍山千里雪。大宛天馬嘶青芻，神俊照人絕世無。自言欲解羈銜去，不能帖耳駕鹽車。朝登商山采三秀，暮上緱嶺追雙鳬。紛紛黄口爭粟粒，君用此策固未疏。但恐高才必爲一世用，雖有潺湲不得釣，空曠不得鋤。西風酌酒遙勸君，好去齊飛鸞鳳羣。窮山遠水迺是我輩事，荷鋤把釣聽子入青雲。
寄懷藍六在延平 黄庭堅
貧賤相知若吾友，取端於此能更求。德性委蛇結綠佩，文章璨爛珊瑚鉤。與君千里共明月，思子一日如三秋。願學延平兩龍劍，風波際會永同遊。
送焦浚明 黄庭堅
西瞻岷山兮東望峨眉，錦江清且漣漪。地靈山秀誕豪傑，來入中州振羽儀。相如傲萬物，子雲窮一經。黄金賣賦聘私室，白頭大夫不公卿。窮閻卜肆閒，十步一豪英。竟無人識李仲元，不可屈致嚴君平。四君德音閉黄壤，只今壟頭松柏聲。我住葉公城，常如井底坐。不謂焦夫子，聞風肯來過。焦子初見我，如蘭生幽林。春風爲披拂，始得香滿襟。中懷坦夷眉宇靜，外慕淡薄天機深。花開鳥啼晝寂寂，酒闌燭明夜沈沈。人皆扶牽爛漫醉，子更把書求本心。二年與燈火，琢子之玉鍊我金。焦夫子，我以陋邦無人把書策，邂逅逢君得三益。胡爲弃我忽遠行，手捧嘉陽從事檄。焦夫子，君起爲我舞，我其爲君歌。君方跨馬涉遠道，湖外地少山川多。霜秋摇落天日遠，西風翻翻水驚波。一筵談笑遂相失，兩地離愁各奈何。焦夫子，酒行君定起。此盃須百分，少別遂萬里。歸尋所種樹，應已數千尺。試照嘉陽水，君髮猶未白。古人不朽事，所願更勉力。別後相逢豈在言，拭目看君進明德。
新寨餞南歸客 黄庭堅
初更月蝕缺半璧，三更北風雪平屋。夜寒置酒送歸客，長歌燕雁燈前落。故園無書已十月，目極千里雲水隔。客方有行乃未已，歸且經予江上宅。比鄰諸老應相問，爲道於今不如昔。新知翻手覆手閒，故人江南與江北。有時日高天氣清，炙背南軒把書策。可憐斯人巧言語，今已埋沒黄土陌。乃知生前傾意氣，不用身後書竹帛。往在江南最少年，萬事過眼如鳥翼。夜行南山看射虎，失脚墜入崖底黑。却攀荆棘上平田，何曾悔念身可惜。辭家上馬不反顧，談笑據鞍似無敵。邇來多病足憂虞，平地進寸退數尺。意氣索然成老翁，所有鬢髮猶未白。閑居爲婦執薪爨，宿處野人爭卧席。昔壯今衰殆不如，吾恐未必不爲福。寄聲諸老善自愛，客行努力更强食。門前種柳今幾長，戒兒勿令打鸂鶒。春晚歸來躑躅間，爲公置酒臨江閣。
曉起臨汝 黄庭堅
缺月欲崢嶸，鳴雞有期信。征人催夙駕，客夢未渠盡。野荒多斷橋，河凍無裂璺。羸馬踏冰翻，疑狐觸林遁。清風蕩初日，喬木囀幽韵。崧高忽在眼，岌峨臨數郡。玄雲默垂空，意有萬里潤。寒暗不成雨，卷懷就膚寸。觀象思古人，動靜配天運。物來斯一時，無得乃至順。凉暄但循環，用捨誰喜慍。安得忘言者，與講齊物論。
答閻求仁 黄庭堅
暮天携手步河梁，把酒淹留斜日光。生當有別各異方，古人嗟此樂難當。大梁嬉遊少年場，春風花枝囀鸝黄。節物謝徂歲渠央，來自江南登君堂。秋氣欲動聞寒螿，會幾何日今別長。與子觀化言兩忘，浩歌放船入莽蒼。綠藻刺眼紅蕖香，湖月夜飛衣袂凉。相從宴坐歌胡床，贈言錦繡邀報章。君心溫良志則剛，不能牛下學歌商。欲謝世紛自翱翔，果行此策無乃良。昔人所學浩渺茫，海涵地負無抵當。棄捐其人及粃糠，帝王之功一豪芒。既趨世故自遐遑，何異臧穀俱亡羊。以生隨之中道傷，止吾已知終必亡。我亦聞之未能行，慨今無策可伏藏。身隨衣食葉南陽，脫身自當及康强。不待齒疏髮蒼浪，優游濠上如惠莊，論交莫逆與子相。
送陳季常歸洛 黄庭堅
人生俱行役，何能如聚鹿。浮楂在江湖，邂逅一相觸。天邊數年別，故人有陳叔。誰云區區葉，車馬肯來辱。清樽聽夜語，常灺三四燭。劇談連古今，天漢瀉崖谷。高材歎加壯，所向動乖俗。我官塵土閒，强折腰不曲。飽飯逐人行，君來方拭目。汝潁無奇士，僕夫催結束。嗟如秋窗暉，來少去苦速。蚤吾接雍容，愛德心不足。歲晚託懿親，清義迺愈篤。落日送河梁，鳴蟬度喬木。歲寒贈君何，唯有南溪竹。
雨晴過石塘留宿贈大中供奉 黄庭堅
長虹垂地若篆字，晴岫插天如畫屏。耕夫荷耡解襏襫，漁父曬網投笭箵。子期聞笛正懷舊，車胤當窗方聚螢。獨卧蕭齋已無月，夜深猶聽讀書聲。
次韵答薛樂道 黄庭堅
薛侯筆如椽，崢嶸來索敵。出門决一戰，莫見旗鼓迹。令嚴初不動，帳下聞吹笛。乍奔水上軍，拔幟入趙壁。長驅劇崩摧，百萬俱辟易。子於風雅閒，信矣强有力。天材如升斗，吾恨付與窄。攬物能微吟，假借少儲積。山城坐井底，聞見更苦僻。子非知音耶，何不指瑕謫。
戲贈陳季張 黄庭堅
氣清語不凡，郭與陳季優。季子有美質，明月懸高秋。詞談貫百家，炙轂出膏油。放聲寄大塊，肆情無去留。方圓付自爾，規矩爲瘡疣。當其說荒唐，衆口莫能咻。書案鼠篆塵，銜蔬滿床頭。居不省家舍，那問犬馬牛。吾嘗觀聖人，與世爲獻酬。道通衆人行，智欲萬物周。微言觀季子，頗亦有意不。季子捧腹笑，吾豈搢紳囚。我將乘扶摇，南與大鵬遊。相羊九萬里，厭則下滄洲。黄子失所答，如耕不能耰。井蛙延海鼈，樂事擅一邱。束牲盟伯夷，固自取揶揄。無心以觸物，愛子如虛舟。維楫苟不存，傾覆當誰尤。尚思濟來者，非但自爲謀。
寄別陳氏妹 黄庭堅
西風吹天雲，頃刻異秦越。叔子從天東，忽與同姓別。餞行在半塗，一食三四噎。遙遙馬嘶斷，芳草迷車轍。引襟滿眼淚，回首寸心折。母氏孝且慈，愛養數毛髮。諸兒恩至均，如指孰可齕。汝今始歸人，綿綿比瓜瓞。中畦不灌溉，芳意還銷歇。黄鳥止桑楚，南山采薇蕨。擇歸既甚明，寡取迺爲悅。我開賢女傳，須己爲汝說。在宋有伯姬，潔身若冰雪。下堂失傅母，上堂就焚爇。吾嘗嘉惠康，有婦皆明哲。戮力事耦耕，甘貧至同穴。彼於視三公，其猶吹一吷。雍容二南閒，此婦真豪傑。男兒何有哉，今壯而善耋。逢時秉鈞軸，邂逅把旄鉞。富貴多禍憂，朋黨相媒糵。等之彀中遊，巧者未如拙。勿以貧賤故，事人不盡節。母儀尊聖善，婦道尚曲折。葛生晚萋萋，絺綌代裘褐。女工既有餘，枕簟清煩暍。誰言淮蔡遠，曾不以日月。跂予升高丘，佇望飛鳥滅。善懷詩所歌，行矣勿惜別。皇皇太史筆，期汝書英烈。
戲贈王晦之 黄庭堅
故人邇在登封居，折腰從事意何如。月明曾聽吹笙否，我亦未見緱山鳬。棲苴世上風波惡，情知不似田園樂。未知嵩陽禪老之一言，何似黄石仙翁之三略。
觀崇德墨竹歌 黄庭堅
夜來北風元自小，何事吹折青琅玕。數枝灑落高堂上，敗葉蕭蕭煙景寒。迺是神工妙手欲自試，襲取天巧不作難。行看歎息手摩拂，落勢夭矯墨未乾。往往塵晦碧紗籠，伊人或用姓名通，未必全收俊偉功。有能蓺事便白首，不免身爲老畫工。豈如崇德君，學有古人風。揮毫李衛言神筆，彈琴蔡琰方入室。道韞九歲能論詩，龍女早年先悟佛。弈棋樵客腐柯還，吹笙仙子下緱山。更能遇物寫形似，落筆不待施青丹。尤知賞異老蒼節，獨與長松凌歲寒。世俗甯知真與僞，揮霍紛紜鬼神事。黄塵汙眼輕白日，卷軸無人得覘視。見我好吟愛畫勝他人，直謂子美當前身。贈圖索歌追故事，才薄豈易終斯文。所愛子猷發嘉興，不可一日無此君。吾家書齋符青壁，手種蒼琅十數百。一官偶仕葉公城，道遠莫致心慘戚。我方得此興不孤，造次卷置隨琴書。思歸才有故園夢，便可呼兒開此圖。
送陳蕭縣 黄庭堅
欲留君以陳遵投轄之飲，不如送君以陶令無絃之琴。酒嫌別後風吹醒，琴爲無絃方見心。去夏雨餘清夜醉，黄鸝不覺報春深。花枝柳色競鮮好，迺是前日枯朽林。人生用捨四時可，壯士憔悴非獨今。大夫黄綬領垂素，二十餘年走塵土。盈車載書遣兒讀，不悔早爲文墨誤。治聲翕然先向東，古蕭子國今萬戶。德性忠純吏不欺，閨門孝友民所慕。麥隴童兒憐雉乳，冰天窮子兼襦袴。愔愔琴意如溫風，迺知不必徽絃具。明月清河佳可遊，官倉縻我不得去。白露爲霜水一篙，秋香蓮蕩浮輕舠。此中亦有無絃意，相憶樽前把蟹螯。
致政王殿丞逍遙亭 黄庭堅
漆園著書五十二，致意最在逍遙遊。後來作者逐音響，百一未必知莊周。幽人往往泥出處，俗士不可與莊語。逍遙如何，一蛇一龍。以無爲當有，以守雌爲雄。與物無對，無內無外。與民成功，有物有對。左肘生楊觀物化，右臂爲雞即時夜。果若乘氣有待游，如何六氣無窮謝。天之蒼蒼非正色，道真微妙安可得。利害叢中火甚多，此心寂寞誰能識。丈人春秋誠未高，視聽聰明齒牙牢。所爲淳拙有深越，持置酷似巨山陶。平生剛直折不得，目送飛鴻向賓客。早束衣冠林底眠，非關暮年俗眼白。種田百畝初爲酒，買地一區今有宅。家人歲計不嬰心，兩兒長不能措畫。邇來信己不問天，萬事逍遙只眼前。何必讀書始曉事，此翁暗合莊生意。
送何君庸上贛石 黄庭堅
臘梅開盡欲凋年，痛飲千江壁底眠。江寒山瘦思親友，歸守平生二頃田。西昌萬戶深篁竹，楚國無人知白玉。欲附絃歌慰寂寥，絃斷枯桐誰識曲。樽前顧曲客姓周，學問東山繼先流。梅花惱人已落盡，真成何遜醉揚州。我今頷底髭半白，背世□□學春秋。此書百年鎖蛛網，亦謂歲晚逢何休。荀侯畫謀取垂棘，之奇貪賢無處適。大庾嶺頭煙雨中，萬峰插天如劍直。苦懷行李冰繞須，野店酒旗可試沽。只今人才不易得，儻逢滌器試相如。
寄懷趙正夫奉議 黄庭堅
春皇撫宇宙，仁氣被園林。草木懷元寵，松栢抱常心。攬觀萬物表，有覺詠時禽。一勸君沽酒，一起予投簪。小人畏罪罟，澡雪奉官箴。雞鳴風雨晦，鶴鳴澗谷陰。維此方寸寶，日月所照臨。澤蒲漸綠弱，山桃破紅深。永懷寂寞人，黄卷事幽尋。虛窗馳野馬，宴坐醉古今。鴛鴦求好匹，笙磬和同音。何時聞笑語，清夜對橫琴。
四月丁卯對雨寄趙正夫 黄庭堅
公家常匆務，退食用寢訛。相思雖勞勤，書問不能多。時雨光萬物，開雲見羲和。乾坤有美意，畎澮未盈科。凱風吹南榮，官槐綠婆娑。鷾鴯將其匹，來巢自成家。於物無譏嫌，人亦不誰何。眷言生理拙，無地牧雞鵝。丈人春秋高，雛鷇勤摩挲。在公每懷歸，安得借明駝。畏塗失無鄉，酌海持一蠡。平生朱絲繩，寂寞長生窠。故人纍纍去，宰木上女蘿。生存半白首，會面阻山河。趙侯秉金玉，不與世同波。從容覺差晚，鄙心寄琢磨。外物良難必，歲寒不改柯。
賦陳季張北軒杏花得酒字 黄庭堅
青春不揀勢薄厚，春到人家盡花柳。杏園主人殊未來，豈謂一枝先入手。天晴日暖籠紫煙，鏡裏紅粧猶带酒。江梅已盡桃李遲，此時此花即吾友。欄邊漸滿枝上空，歎息躊躇爲之久。榮衰何異人一生，少壯蹔時成老醜。狂癡未解惜光陰，不飲十人常八九。豈如大醉升糟邱，太古乾坤隨處有。更當種子如董仙，摶米誰能問升斗。
送蒲元禮南歸 黄庭堅
元禮佳少年，俊氣欲無敵。文章詩最豪，溟漲助筆力。三年葉公城，於我固多益。恨無荆雞材，使君有羽翼。此行省親闈，綵服耀春色。從容文字閒，固未曠子職。蘄春向鄂渚，曾不三四驛。吾師李武昌，金聲而玉德。誠能勇一往，所進豈寸尺。江南後生秀，居多門下客。願君從之遊，琢磨就圭璧。斗酒清夜闌，缺月挂屋壁。雞鳴馬就轡，少別安足惜。人生共一世，誰能無行役。
即席 黄庭堅
落葉不勝掃，月明樹陰疏。親鄰二三子，樽酒相與俱。霜栗剝寒橐，晚菘煮青蔬。解官方就門，敦薄無簡書。純益氣蕭蕭，未羈天馬駒。元禮喜作詩，豪氣小未除。大薛知力學，日來反三隅。小薛受善言，如以柳貫魚。天民嘗逸駕，近稍就橛株。知命雖畸人，清談頗有餘。阿盧快犢子，規矩尚小殊。不材於用少，我則澗底樗。會合只偶然，等閑異秦吳。人生一世閒，何異樂出虛。過耳莫省領，披懷使恢疏。買網尚可鱠，倒壺更遣沽。不當愛一醉，倒倩路人扶。
贈李彥深 黄庭堅
瓊枝雖療渴，萱草忘人憂。李君氣蕭蕭，翠竹摇清秋。步竹來過門，日色在簾鉤。開雲睹白雉，臨水對虛舟。言少常造極，色夷似無求。醉尉廳索寞，寒泉沃茶甌。四坐愁水厄，井缾猶屢投。斮錫碎玉札，閒薦當衆羞。微物不足貴，且延君少留。行役阻相見，心如旆悠悠。春魚出清涔，社酒欲勝篘。時來得晤語，呼客盡更籌。
再和答張仲謀陳純益兄弟 黄庭堅
渡江羈宦襄江北，紅塵染盡春衫色。春畬輟耕草苒苒，瘦妻病餘廢組織。官倉得粟何常飽，清夜饑腸吟唧唧。西風吹夢到故鄉，千里關山雲水白。可憐奪却田園樂，何異萬金輸一擲。亂轍曾無長者車，經年不造先生席。張侯少年二陳俊，傾蓋能如舊相識。凉秋夏日數來過，要與六經生羽翼。貧家雖無樽酒懽，小徑曾鉏待三益。劇談莫問井闌干，坐須山月吐半璧。
飲城南即事 黄庭堅
陰陰花柳一百五，吹空白綿亂紅雨。已看燕子飛入簾，未有黄鶑學人語。鬭雞走狗輕薄兒，衣裾相鮮氣相許。半是墦閒醉飽人，還家驕色羞婦女。顧侯邀客出城南，曉蹋天街已塵土。春風遊絲人到狂，何况客醉日當午。著作文章名譽早，不愧漢庭御史祖。元城茂宰民父母，境不飛蝗河渡虎。何侯家世看豐碑，墨摹萬卷心奇古。潁陰從事江左賢，八詠樓高風月苦。劉郎曾眠武陵源，好在桃花迷處所。鄙夫漫有腹便便，懶書欲眠誰比數。一笑相懽自難得，看朱成碧更起舞。任他小兒拍手笑，插花走馬及嚴鼓。顧侯三酌似已多，明日花飛奈老何。
宣九家賦雪 黄庭堅
都城窮臘月半破，晚來雪雲應朝課。虛簷稍聞飄瓦聲，六花連空若推墮。翩翩恐逐歌吹來，皎皎不受塵泥涴。試尋高處望雙闕，佳氣蔥蔥寒貼妥。遙知萬馬駕紫宸，把燭天街聽宮鏁。吾人豈解占豐年，但喜酒樽宜附火。石鼎香浮北焙茶，洪爐殻爆宣城果。陸珍海異厭下筯，別索百種煩烹和。僕奴睥睨費呼叱，主人愛客無不可。憑向江船問子猷，山陰夜醉何如我。北鄰長吉最能詩，怯寒正想重裘坐。故遣長須屢送來，猶得王孫嘲飯顆。
和舍弟中秋月 黄庭堅
高秋摇落四十五，清都早霜凋桂叢。纖塵不隔四維凈，寒光獨照萬象中。少年氣與節物競，詩豪酒聖難爭鋒。桓伊老驥思千里，尚能三弄當清風。廣文陋儒嬾於事，浩歌不眠倚梧桐。百憂生火作內熱，何時心與此月同。後生晚出不勉學，從漢至今無揚雄。天馬權奇大宛種，吾家阿熊風骨聳。言詩已出靈運前，行身未聞孟軻勇。明窗文字不取讀，蜘蛛結網塵堆壅。少壯幾時夏已秋，待而成人吾木拱。憐汝起予秋月篇，我衰安得筆如椽。但使樽中常有酒，不辭坐上更無氈。把詩問字爲汝說，便當侯家歌舞筵。
和世弼中秋月詠懷 黄庭堅
一年中秋最明月，也照貧家門戶來。清光適從人意滿，壺觴政爲詩社開。秋空高明萬物靜，此時乃見天地性。廣文官舍非吏曹，况得數子發嘉興。千古風流有詩在，百憂坐忘知酒聖。露華侵衣寒耿耿，絕勝永夏處深甑。人生此歡良獨難，夜如何其看斗柄。王甥俊氣橫九州，樽前爲予商聲謳。松煙灑落成珠玉，溪藤卷舒爛銀鉤。北門樓鹵地險壯，金堤濁河天上流。離宮殿閣礙飛鳥，霸業池臺連禿鶖。當日西園湛清夜，冠蓋追隨皆貴游。使臣詞句高突兀，慷慨悲壯如曹劉。我於人閒觸事懶，身世江湖一白鷗。空餘詩酒興不淺，尚能呻吟卧糟邱。偶然青衫五斗米，奪去黄柑千戶侯。永懷丹楓樹微脫，洞庭瀟湘晚風休。晴波上下掛明鏡，棹歌放船空際浮。不須乞靈向沈謝，清興自與耳目謀。江山於人端有助，君不見至今宋玉傳悲秋。期君異時明月夜，把酒岳陽黄鶴樓。
次韵答常甫世弼二君不利秋官鬰鬰初不平故予詩多及君子處得失事 黄庭堅
鵬翼將圖南，垂天上扶摇。飛飛尋常閒，深樹乘風蜩。大觀與小智，從事不同條。揚雄老執戟，金張珥漢貂。松柏有本心，蒲柳望秋凋。久矣結舌瘖，狂言始今朝。崔王兩驥子，神俊萬里超。驚人吐嘉句，拔俗振高標。頻來草玄宅，共語清入寥。處己願如舜，致君敢不堯。回觀勢利場，內熱作驚潮。趨時愧才全，傲世迺士驕。二生浪許可，彈炙則求鴞。圍棋飯後約，煨栗夜深邀。爾來數到門，玉趾不憚遙。相期淡薄處，行樂亦云聊。甘泉沸午鼎，茗椀方屢澆。昏鴉相送歸，風枝撼調調。男兒强飲食，九鼎等一瓢。富貴但蹔熱，名聲適爲妖。世事寒暑耳，四時旋斗杓。勿學懷沙賦，離魂不可招。
送魏君俞知宿遷 黄庭堅
魏侯得名能治劇，江湖作吏聲籍籍。人言才似鉅鹿公，詔書擢守二千石。前日見賢後得罪，艾封霑襟復自悔。牛刀割雞不作難，看公來上宿遷最。
秋懷二首  其一 黄庭堅
秋陰細細壓茅堂，吟蟲啾啾昨夜凉。雨開芭蕉新閒舊，風撼篔簹宮應商。砧聲已急不可緩，簷景既短難爲長。狐裘斷縫棄牆角，豈念晏歲多繁霜。
秋懷二首  其二 黄庭堅
茅堂索索秋風發，行遶空庭紫苔滑。蛙號池上晚來雨，鵲轉南枝夜深月。翻手覆手不可期，一死一生交道絕。湖水無端浸白雲，故人書斷孤鴻沒。
和李文伯暑時五首 扇 黄庭堅
團扇如明月，動摇微風興。屏去坐上熱，袪逐盤中蠅。有用何提挈，無心分愛憎。炎炎雖可貴，棄置奈寒冰。
和李文伯暑時五首 麈尾 黄庭堅
麈髦副白玉，揮弄柔毿毿。不獨效擊拂，與君爲指南。諸生臨廣坐，辯口劇春蠶。此物爲解紛，吾常見不談。
和李文伯暑時五首 石枕 黄庭堅
沈埋寒泉骨，成器世乃重。賢於曲肱樂，輾轉不傾動。六月塵埃閒，頭爲涔涔痛。一卧洗煩勞，華胥直通夢。
和李文伯暑時五首 蘄簟 黄庭堅
吾家笛竹簟，舊物最所惜。當年楚山秋，林下千金得。寒光不染著，夐與塵泥隔。落日照江波，依稀比顔色。
和李文伯暑時五首 葛幮 黄庭堅
飛蚊遠床帷，來傍青燈集。微凉忽透隙，如带驚雷入。念彼無幮者，中夜何嘆及。天下同安眠，西風向秋急。
送錢一杲卿 黄庭堅
錢君佳少年，濯濯春月柳。開談屢逼人，落筆若揮帚。鳬雁菰蒲中，英材頗時有。同聲傾夙期，異姓接婚友。冷官國北門，會面始八九。時時過薄飯，卯坐常至酉。今日得休沐，方醺步兵酒。聞子車馬南，欲餞輒掣肘。溫風媚行色，綠浄無塵垢。魚軒迎少婦，能獻二親壽。到家春已融，柔條可結紐。蔆藻蔓平湖，釣船先入手。南雁正北來，蚤寄詩千首。
觀道二篇  其一 黄庭堅
聖人用仁心，惻傷路傍兒。虎狼舐吻血，自哺胃與肌。同在天地閒，六鑿相識知。父母臨萬物，大道甚坦夷。百年修不善，一日許知非。虎狼有悛心，還與聖人齊。
觀道二篇  其二 黄庭堅
廉藺向千載，凜凜若生者。曹李雖無恙，如沈九泉下。短長略百年，共是過隙馬。事來磨其鋒，意氣要傾瀉。風雲滅須臾，草木但春夏。唯此一物靈，不可藉外假。譽髦天下才，西伯本心化。君無誚斯文，可以觀大雅。
送朱貺中允宰宋城 黄庭堅
鄴王臺邊春一空，但有雪飛楊柳風。我從南陽解歸橐，重簾複幕坐學宮。酒材苦責公釀薄，欲經醉鄉無路通。奈何當此意緒惡，僚友决去如飛鴻。朱侯官居鄴城下，不脫轡銜秣征馬。綠槐陰陰門對街，唯我知君少閑暇。新從天上拜書回，去效割雞宋之野。宋城萬家有和氣，明府豈弟心傾寫。愧君乞言極忠厚，安得瓊瑶贈盈把。古來爲縣有盛名，不過墾田歸桑柘。欲蘇濁水頳尾魚，舞文吏胥無假借。朝廷本意在治安，外論不然可驚唶。豈如規摹跨三代，首聽官師困鰥寡。簿書期會可半功，區別枉直教刑中。杜光作刑至載割，及民無辜受笞駡。權衡此心坐堂奧，草木遂生蟲蟻化。朱侯明日君定行，行李觸熱時已夏。我官雀鼠盜太倉，欲去猶須畢婚嫁。幾時可上君政成，即買扁舟極東下。
送醇父歸蔡 黄庭堅
北風飄飄天作惡，枯木已無葉可落。寒溪濺濺聲迫人，歲聿云莫慘不樂。此時陳子迺棄我，歸將索綯亟乘屋。吾室尚潭潭，留君欲晤談。掉頭去不顧，明發解征驂。君來久相從，知我無所堪。好學勇如虎，讀書青出藍。有疑必考擊，無奧不窮探。愧無洪鐘響，十不答二三。慨予方食貧，予腹豈屢厭。藜羹稀糝芼，寒葅薄醯鹽。雖欲苦留君，俎豆無加添。從來婚友閒，恩義亦云兼。草枯方兀兀，麥秀待漸漸。綠髮佳少年，回首垂白髯。進德失盛時，時甯爲人淹。經綸自封植，豈不如春蠶。此地决矣戒童僕，歸旁南陔種蘭菊。旅床夜夜悲蛩螿，行色村中異風俗。青燈白酒留故人，莫愛一醉至曉角。
次韵七兄青陽驛西阻水見寄 黄庭堅
挽船逆牽九牛尾，寸步關梁論萬里。淮山終日只對面，與船低昂如角抵。水工爬涉未曾去，遠者盈尋近盈咫。長堤夜射千丈潭，疾雷不及先掩耳。吾人猶困坎井泥，何算鮭蝦著塵滓。我家詩翁坐長歌，險阻艱難實經履。稍尋牛豕畦疃行，始得村落魚菜市。風榆雨柳愁殺人，日西月東若流水。忽然槌鼓催發船，入門驩甚折屐齒。道逢耦耕試借問，往往見謂知津矣。十年奔走營曉炊，家居暖席能得幾。此行幹蠱維叔父，攻苦食辛等醇醴。官筒之詩鄴城下，孝友懇惻見表裏。强哦竹閒惜寡和，如以罷兵取堅壘。何當車馬城南來，壽親一樽開宴喜。
酌別世弼 黄庭堅
王郎婚友平生期，學問文章過吾黨。一見懸知白璧奇，三年未負青雲賞。蘇秦六印自多金，陶朱再相宜藏鏹。貧賤相知乃爲貴，功名所在何須枉。鄴王城下倒清樽，子雲書中羃蛛網。樽前惜別語萬千，門外催發人三兩。自從相見開青眼，無處會面如天上。傾壺倒榼駐車馬，豈但呼燈照甖瓬。平生相從忘歲月，手足割裂誠迷惘。譬如旁人看疥癩，未易能去膚髮痒。但願自思恩愛閒，勿以眼前劇愁想。
庭誨惠鉅硯 黄庭堅
郭君大硯如南溟，化我霜毫作鵬翼。安得剡藤三千尺，書九萬字無渴墨。
叔誨宿邀湖上之遊以故不果往 黄庭堅
芰荷採盡荇田田，湖光價當酒十千。主人邀客殊未來，西風枕簟廢書眠。睡罷書窗翻墨汁，龍蛇起陸雲雨濕。晚筵紅袖勸傾盃，公榮坐遠酌不及。章臺柳色未知秋，折與行人鞭紫騮。金城手種亦如此，今日摇落令人愁。雙飛鴛鴦一朝隻，舂鉏欲匹畏白鷗。風標公子誠自多，波浄月明如鵾何。
次韵子真會靈源廟池亭 黄庭堅
繫馬著堤柳，置酒臨魏城。人賢心故樂，地曠眼爲明。十年風煙散，邂逅集此亭。悲歡更世故，談話及平生。折腰督郵前，勉强不見情。世味曾淡薄，心源留粹精。晴雲有高意，闊水無湍聲。誰言王安豐，定識阮東平。
幾復讀莊子戲贈 黄庭堅
蜩化搶榆枋，鵬化摶扶摇。大椿萬歲壽，糞英不重朝。有待於無待，定非各逍遙。譬如宿舂糧，所詣豈得遼。漆園槁項翁，聞風獨參寥。物情本不齊，顯者桀與堯。烈風號萬竅，雜然吹籟簫。聲隨器形異，安可一律調。何嘗用吾私，總領使同條。惜哉向郭誤，斯文晚未昭。胡不弃影事，直以神理超。木資不才生，雁得不才死。投身死生中，未可優劣比。深藏無所用，一寓不得已。逍遙同我誰，歲暮於吾子。
次韵坦夫見惠長句 黄庭堅
溫風撩人隨處去，欲如羶羊蟻旋慕。落英馬前高下飛，牽挽忽與樽酒遇。令行如水萬夫長，傾蓋不減平生故。素衣成緇面黧黑，笑說塵沙工點汙。王事賢勞尚有詩，自卷溪藤染霜兔。桃李清陰坐未移，走送雄篇疲健步。張侯先不露文章，十年深深豹藏霧。欻來聽訟小棠陰，千里鳴絃舞韶濩。我名最落諸人後，頓使漂山由衆喣。伐木丁丁愧友聲，食苹呦呦懷野聚。谷陽舊壘一片春，勤我引領西南傃。遙知紅紫能亂眼，錦衾作夢高唐賦。簡書留句四十里，夢魂明月識歸路。公才富比滄海宮，明珠珊瑚凡幾庫。惠連冢上麥纖纖，喜公猶得春草句。明朝折柳作馬箠，想見杯盤咄嗟具。風光暫來不供翫，大似橫塘過飛鶩。甕面浮蛆暖更多，氣味煩公卒調護。樹頭樹底勸提壺，南岡北岡教脫袴。春衣可著愜醉眠，急觴催傳莫論數。
奉和慎思寺丞太康傳舍相逢并寄扶溝程太丞尉氏孫著作二十韵 黄庭堅
扶亭大夫伯淳父，平生執鞭所欣慕。蚤年學問多東南，形阻江山想神遇。阮籍臺邊有一人，愛歎非爲婚姻故。民言令君明且清，玉壺寒冰不受污。我從王事驅傳馬，落日東走駭麏兔。問知鄰境欲過之，簡書有程嚴寸步。胸懷作惡無處說，天氣昏昏月含霧。故人如從空中落，逼耳好鳥鳴韶濩。野桃窈窕風剪拂，官柳低昂春燠昫。政由人好景亦好，燒燭續書笑言聚。同懷兩賢孤此樂，無物可寫心傾傃。鄧侯詩成錦繡段，浣花屑玉邀我賦。今年病起疏酒盃，醉鄉荆棘歸無路。詩窮浄欲四壁立，奈何可當杜武庫。不似灞橋風雪中，半臂騎馿得佳句。濟時之才吾豈敢，樗櫟初無廊廟具。上車不落强顔耳，伏食官倉等雞鶩。只欲苦留公把酒，都畿千里勤督護。及得歸時穀雨餘，已剪輕衣換袍袴。春色衰從一片飛，况迺紛紛不知數。
次韵晉之五丈賞壓沙寺梨花 黄庭堅
沙頭十日春，當日誰手種。風飄香未改，雪壓枝自重。看花思食實，知味少人共。霜降百工休，把酒約寬縱。
答王道濟寺丞觀許道甯山水圖 黄庭堅
往逢醉許在長安，蠻溪大硯磨松煙。忽呼絹素翻硯水，久不下筆或經年。一日踏門撼門鈕，巾帽欹斜猶索酒。舉杯意氣欲翻盆，倒卧虛樽將八九。醉拈枯筆嘗墨色，勢若山崩不停手。數尺江山萬里遙，滿堂風物冷蕭蕭。山僧歸寺童子後，漁伯欲渡行人招。先君笑指溪上宅，鸕鷀白鷺如相識。許生再拜謝不能，迺是天機非筆力。自陳精力初未衰，八幅生絹作四時。蚤師李成最得意，什襲自藏人已知。貴人取去棄牆角，流落幾姓知今誰。大梁畫肆閱水墨，四圖宛然當物色。自言早過許史門，常賣一聲偶然得。雨雪涔涔滿寺庭，四圖泠落讓丹青。往來睥睨誰比數，十萬酬之觀者驚。客還次第閱春夏，坐見歲序寒崢嶸。王丞來觀嘆唧唧，亦如我昔初見日。新詩雌黄多得實，信知君家有摩詰。我持此圖二十年，眼見綠髮皆華顛。許生縮手入黄泉，衆史弄筆摩青天。君家枯松出老翟，頗似破屏有骨骼。一時所棄願愛惜，不誣方將有人識。
觀王熙叔唐本草書歌 黄庭堅
少時草聖學鍾王，意氣欲齊韋與張。家藏古本數十百，千奇萬怪常搜索。今得君家一卷書，始覺辛勤總無益。移燈近前拭眼看，精神高秀非人力。北風古樹折巔崖，蒼煙寒籐掛絕壁。逸氣崢嶸馳萬馬，隻字千金不當價。想初槃礴落筆時，毫端已與心機化。主人知是希世奇，但見姓氏無標題。自非高閑懷素不能此，何必更辨當年誰。
擬古雜言 黄庭堅
雁雁隨春風，過鄉縣。煙雨昏，行不亂。同安樂，共憂患。雲重重，不相見。日昳晡，下平湖。十十五五依黄蘆，得粒不啄鳴相呼。新婦見雁懷征夫，上堂曳袑裾，四拜啟阿姑。人言雁寄書，審能寄書無。阿姑語新婦，古來無此事，今安得此語。新婦祝雁好自去，勿學水中戀涔魚。寄汝尺素上有書，塞北春寒用當襦。寄書與阿誰，我家蘇校尉，海上牧羊兒。爲言妾能事君母，勿負漢恩作降虜。
古豪俠行贈魏鄰幾 黄庭堅
翩翩魏公子，恐是信陵君。高義動衰俗，孤標對層雲。風吹棠棣花，一枝落夷門。俯仰少顔色，蕭蕭煙景昏。已朽朱亥骨，侯嬴無子孫。衆中氣軒昂，把臂輸肺肝。沃之紅鸚鵡，載以烏賀蘭。門前馬嘶急，我弟忽扣關。謂言空中落，逆旅有仁人。老母一解顔，萬金難報恩。琅玕迺未贈，交好如弟昆。
拘士笑大方 黄庭堅
拘士笑大方，俗吏縛文律。當其擅私智，轍覆千里失。鳥飛與魚潛，明哲善因物。欣然領斯會，千百無十一。蒯緱裝太阿，付騶斬芻秣。風雨晦冥時，中夜鳴不歇。張公下世久，安得歎埋沒。齊王好吹竽，楚客善鼓瑟。衛婦新上車，戒御無笞服。教母滅竈突，徙薪始入室。三言至丁寧，於理蓋已密。主人皆笑之，迺在未適節。莊生亦有言，外物不可必。無地與揮斤，眷然思郢質。
擬古樂府長相思寄黄幾復 黄庭堅
江南江北春水長，中有一人遙相望。字曰金蘭服衆芳，妙歌揚聲傾滿堂。滿堂動色不入耳，四海知音能有幾。惟予與汝交莫逆，心期那閒千萬里。欲憑綠水之雙魚，爲寄腹中之素書。溪回嶼轉恐失路，夜半不眠起躊躇。
古樂府白紵四時歌  其一 黄庭堅
桃李欲開風雨多，籠絃束管奈春何。風休雨靜花滿地，時節去我如驚波。少年志願不成就，日月星辰役昏晝。俟河之清未有期，斗酒聊爲社公壽。
古樂府白紵四時歌  其二 黄庭堅
日晴桑葉綠宛宛，春蠶忽忽都成繭。繰車宛轉頭緒多，相思如此心亂何。少年志願不成就，故年主人且恩舊。及河之清八月來，斗酒聊爲社公壽。
古樂府白紵四時歌  其三 黄庭堅
絡緯驚秋鳴唧唧，美人停燈中夜織。回文中有白頭吟，人生難得相知心。少年志願不成就，故年主人且恩舊。及河之清八月來，斗酒聊爲社公壽。
古樂府白紵四時歌  其四 黄庭堅
北風降霜松柏彫，天形慘澹光景銷。山河夜半失故處，何地藏舟無動摇。少年志願不成就，故年主人且恩舊。及河之清八月來，斗酒聊爲社公壽。
韓信 黄庭堅
韓生高才跨一世，劉項存亡翻手耳。終然不忍負沛公，頗似從容得天意。成臯日夜望救兵，取齊自重身已輕。躡足封王能早寤，豈恨淮陰食千戶。雖知天下有所歸，獨憐身與噲等齊。蒯通狂說不足撼，陳豨孺子胡能爲。予嘗貰酒淮陰市，韓信廟前木十圍。千年事與浮雲去，想見留侯决是非。丈夫出身佐明主，用舍行藏可自知。功名邂逅軒天地，萬事當觀失意時。
淮陰侯 黄庭堅
韓生沈鷙非悍勇，笑出胯下良自重。滕公不斬世未知，蕭相自追王始用。成安書生自聖賢，左仁右聖兵在咽。萬人背水亦書意，獨驅市井收萬全。功成廣武坐東向，人言將軍真漢將。兔死狗烹姑置之，此事已足千年垂。君不見丞相商君用秦國，平生趙良頭雪白。
顔闔 黄庭堅
顔闔無事人，躬耕自衣食。翩翩魯公子，要我從事役。軺軒來在門，駟馬先拱璧。出門應使者，隴上不謀國。心知誤將命，非敢憚行役。使人返錫命，戶庭空履跡。中隨衛侯書，起作太子客。誰能明吾心，君子蘧伯玉。
贈希孝 黄庭堅
金玉雖滿堂，一去誰能守。石交千秋期，程嬰報杵臼。絲隨丹青染，變態非復舊。竹杖寒蒼蒼，草木黄落後。匏從曲沃來，管是汶陽有。土性本高明，天材更渾厚。革之成國器，實假匠伯手。木平非斧斤，是事公信否。
侯元功問講學之意 黄庭堅
金聲而玉振，從本用聖學。石師所未講，赤子有先覺。絲直則爲絃，可射可以樂。竹笋不成蘆，白珪元抱璞。匏瓜不能匏，其裔猶爲瓟。土俗頗暖姝，西笑長安樂。革無五聲材，終然應宮角。木人得郢工，鼻端乃可斲。
戲贈張叔甫 黄庭堅
團扇復團扇，因風託方便。銜泥巢君屋，雙燕令人羨。張公子，時相見。張公一生江海客，文章獻納麒麟殿。文采風流今尚存，看君不合長貧賤。醉中往往愛逃禪，解道澄江靜如練。淮南百宗經行處，携手落日回高宴。城上烏，尾畢逋。塵沙立暝途，惟有摩尼珠。雲夢澤南州，更有赤須胡。與君歌一曲，長鋏歸來乎。出無車，食無魚。不須聞此意慘愴，幸是元無免破除。脫吾帽，向君笑。有似山開萬里雲，論心何必先同調。河之水，去悠悠。將家就魚米，四海一扁舟。頭陀雲外多僧氣，直到湖南天盡頭。潭府邑中甚淳古，還如何遜在揚州。但得長年飽喫飯，苦無官况莫來休。
以右軍書數種贈邱十四 黄庭堅
邱郎氣如春景晴，風暄百果草木生。眼如霜鶻齒玉冰，擁書環坐愛窗明。松花泛硯摹真行，字身藏穎秀勁清，問誰學之果蘭亭。我昔頗復喜墨卿，銀鈎蠆尾爛箱籝，贈君鋪案黏曲屏。小字莫作癡凍蠅，樂毅論勝遺教經。大字無過瘞鶴銘，官奴作草欺伯英。隨人作計終後人，自成一家始逼真。卿家小女名阿潛，眉目似翁有精神。試留此書他日學，往往不減衛夫人。
李君貺借示其祖西臺學士草聖并書帖一編二軸以詩還之 黄庭堅
當時高蹈翰墨場，江南李氏洛下楊。二人歿後數來者，西臺唯有尚書郎。篆科草聖凡幾家，奄有漢魏跨兩唐。紙摹石鏤見彷彿，曾未得似君家藏。側釐數幅冰不及，字體欹傾墨猶濕。明窗棐几開卷看，坐客失牀皆起立。新春一聲雷未聞，何得龍蛇已驚蟄。仲將伯英無後塵，邇來此公下筆親。使之早出見李衛，不獨右軍能逼人。枯林棲鴉滿僧院，秀句爭傳兩京遍。文工墨妙九原荒，伊洛氣象今凄凉。夜光入手愛不得，還君復入古錦囊。此後臨池無筆法，時時夢到君書堂。
三至堂 黄庭堅
楊公父子孫，俱出文昌宮。朱轓與別駕，同最治民功。當年竹馬兒，市上白鬢翁。相語府門前，郎君有家風。築室俯飛鳥，我來歲仲冬。人煙空橘柚，梅蘤破榛叢。延客煮茶藥，使君語雍容。疇昔識二父，只今天柱峰。故開堂北門，突兀在眼中。千秋萬歲後，野人猶致恭。借問經始誰，開國華陰公。
玉照泉而名之 黄庭堅
仙人持玉照，留在灊西峰。一往不返顧，塵痕廢磨礱。想當光溢匣，雲山疊萬重。有井洌寒泉，照影互相容。得名未覺晚，學士古人風。持節按九城，樂此水一鐘。稅車束上飯，談笑考百工。金瓶煮山腴，茗椀不暇攻。蘇侯亦靜者，疏鑿濟成功。排遣塵滓行，石奩清如空。能令水源濁，魚蝦來其中。生子歲月多，往往隠蛟龍。玉照不見影，盤桓蝸螺宮。一朝揭源去，枯瀆草蒙茸。
延壽寺僧小軒極蕭灑予爲名曰林樂取莊生所謂林樂而無形者并爲賦詩 黄庭堅
積雨靈香潤，晚風紅藥翻。盥手散經帙，烹茶洗睡昏。野僧甚淳古，養拙賁邱園。風懷交四境，蓬藋底百椽。山林臯壤歟，可爲知音言。而我與人樂，因之名此軒。孟夏嫗萬物，正晝晦郊原。隔牆見牛羊，定知春笋繁。俄頃倒干戈，水攻仰翻盆。地中鳴鼓角，百萬薄懸門。部曲伏牀下，少定未寒暄。疾雷將雨電，破柱取蛟蚖。我初未知爾，宴坐潄靈根。諒知岑寂地，竟可安元元。
吉老許惠李北海石室碑以詩促之 黄庭堅
往時李北海，翰墨妙天下。石室蒼苔世未知，公獨得本今無價。肉字不肥藏兔鋒，郎官壁刊佳處同。願公倒篋速持贈，免斷銀鈎輸蠹蟲。
吉老兩和示戲答 黄庭堅
欲聘石室碑，小詩委庭下。頗似山陰寫道經，雖與羣鵝不當價。畫沙無地覓錐鋒，點勘永和書法同。人言外論殊不爾，勿持明冰照夏蟲。
題羅山人覽輝樓 黄庭堅
鳳凰山人開竹徑，樓成溪山深照映。眉閒鬰鬰似陰功，壺中有丸續人命。勸君洗竹買梧桐，鳳何時來駕歸鴻。思齊大任政勤苦，來聽天子歌南風。
古風寄周元翁 黄庭堅
周元翁，古人風。詩書苦，作字工。允有德，自琢礱。觀古人，怨慧聰。眼欲盲，耳欲聾。黄落後，期君同。
西禪聽戴道士彈琴 黄庭堅
靈宮蒼煙蔭老栢，風吹霜空月生魄。羣鳥得巢寒夜靜，市井收聲虛室白。少年抱琴爲予來，乃是天台桃源未歸客。危冠匡坐如無傍，弄絃鏗鏗燈燭光。誰言伯牙絕絃鍾期死，泰山峨峨水湯湯。春天百鳥語撩亂，風蕩楊花無畔岸。微霠愁猿抱山木，玄冬孤鴻度雲漢。斧斤丁丁空谷樵，幽泉落澗夜蕭蕭。十二峰前巫峽雨，七八月後錢塘潮。孝子流離在中野，羈臣歸來哭亡社。空牀思婦感蠨蛸，暮年遺老依桑柘。人言此曲不堪聽，我憐酷解寫人情。悲歌浩歎絃欲斷，翻作恬淡雍容聲。五絃橫坐巖廊靜，薰風南天厚民性。人言帝力何有哉，鳳凰麒麟舞虞詠。我思五代如探湯，真人指揮定四方。昭陵仁心及蟲蟻，百蠻九譯覘天光。極知功高樂未稱，誰能持此獻樂正。賤臣疏遠安敢言，且欲空江寒灘靜。漁艇幽人知我心悠哉，更作嚴陵在釣臺。吾知之矣師且止，安得長竿入手來。
題安石榴雙葉 黄庭堅
紅榴雙葉元自雙，誰能一朝使渠隻。如何陳張刎頸交，借兵相亡不餘力。有情著物指死爭，誰能有形而無情。
絕句 黄庭堅
春風一曲花十八，拚得百醉玉東西。露葉煙叢見紅藥，猶似舞餘和汗啼。
題虔州東禪圓照師新作御書閣 黄庭堅
城東寶坊金翠重，道人修惠翦蒿蓬。一瓶一鉢三十年，瓊榱碧瓦上秋空。稻田磨衲擁黄髮，更築書閣諸天中。三后在天遺聖墨，百神受職扶琳宮。文思帝澤餘溫潤，雨露下國常年豐。章川貢川結襟带，梅嶺桂嶺來朝宗。參旗斗柄略欄楯，清坐耳聞河漢風。道人飽參口掛壁，頗喜作詩如己公。家風秀句刻琬琰，邀我落筆何能工。安得雄文壓勝境，九原喚起杜陵翁。
送權郡孫承議歸宜春 黄庭堅
宜春別駕鄉丈人，來假廬陵二千石。虛舟無事鷗與遊，良賈深藏客爭席。諸公鞭朴立威名，公獨愛民如父兄。諸公馭吏如束濕，公使人人得盡情。人情居官若郵傳，假守攝丞尤自便。憂念公家眉不開，誰能勤民廢寢膳。贈行欲借筆如椽，公不肯留鼓催船。歸到宜春問春事，斑斑笋竿蕨破拳。廖侯爲邦用詩禮，府中無事多燕喜。看公談笑面生春，更爲鄉園蓺桃李。
戲題 黄庭堅
平生性拙觸事真，醉裏笑談多忤人。安得眼前只有清風與明月，美酒百船酬一春。
戊午夜宿寶石寺視寶石戲題 黄庭堅
石形卧蒼牛，屭贔古松陰。松風與溪月，相守歷古今。初無廊廟姿，又不能礎碪。呈文謝珉光，撫質愧球琳。金馬與碧雞，光景動照臨。圯橋授書老，陳倉雊時禽。是皆爲國器，不爾事陸沉。浮雲有儻來，得名豈其心。諒如曲轅社，長存斧斤尋。智士貽美謚，自珍非世琛。不材以爲寶，吾與汝同音。
戲題承天寺法堂前柏 黄庭堅
樹底蒲團禪老家，高僧倚坐日西斜。有人試問西來事，無處安排玉如意。方者風旛動不同，不道風幡境亦空。開口已非無問處，高僧不語人歸去。
陳吉老縣丞同知命弟游青原謁思禪師予以簿領不得往二公雨久不歸戲作百家衣一首二十韵招之 黄庭堅
天高萬物肅，虛寂在川岑。肅此塵外軫，隨山上嶇嶔。列宿正參差，凝霜露衣襟。驚鳥縱橫去，孤猿擁條吟。不睹白日景，惟睹松柏陰。南州實炎德，肴羞香森沈。芳草亦未老，黄花如散金。中有冥寂士，上有嘉樹林。遺掛猶在壁，靡靡如面命。阿閣三重階，曠望何高深。能使高興盡，山水有清音。所在可遊盤，春醖時獻斟。玄雲拖朱閣，小雨遂成霖。挾纊如懷冰，夕息憶重衾。瞽夫違盛觀，何用慰我心。孤燈曖幽幔，願言思所欽。良游常蹉跎，賤與老相尋。佳人殊未來，忽忘逝景侵。南榮戒其多，離思故難任。明月難暗投，聊欲投吾簪。
同吉老飲清平戲作集句 黄庭堅
飛蓋相追隨，携手共行樂。我有一樽酒，聊厚不爲薄。珍木鬰蒼蒼，衆鳥欣有託。密竹使逕迷，初篁包綠籜。有渰興南岑，森森散雨足。萬物生光輝，夕陽曖平陸。蠶月觀時暇，振衣聊躑躅。沈迷簿領書，未嘗廢邱壑。王度日清夷，鎮俗在簡約。人生非金石，親友多零落。漆園有傲吏，君平獨寂寞。所願從之遊，逝者如可作。
效孔文舉贈柳聖功三首  其一 黄庭堅
武庫五兵森森，名駒萬里駸駸。英風爽氣如林，讀書鑿井欲深，學道却要無心。
效孔文舉贈柳聖功三首  其二 黄庭堅
妙言玉質金相，學問日月悠長。良賈故要深藏，屈體下心堂堂，灰頭土面輝光。
效孔文舉贈柳聖功三首  其三 黄庭堅
王良終日馳驅，曹商百乘從車。七芧鼓舞羣狙，學問聖處功夫，千古與我友俱。